Memandang ke depan, untuk bangkit secepat mungkin

Ramai orang melihat Pelan Pemulihan Negara dengan pandangan skeptik dan memberikan ulasan sinis terhadapnya.Terutamanya dalam kalangan penyokong pembangkang yang tentunya sentiasa mencari salah kerajaan Perikatan Nasional (PN).Pembangkang pula bukan sahaja terdiri daripada Pakatan Harapan (PH) dan penyokong-penyokong Dr Mahathir Mohamad, tetapi juga kalangan orang Umno yang mana antara pemimpun mereka adalah anggota kerajaan PN.Maka bertungkus lumuslah pendukung PN mempertahankan dasar kerajaan terutama dari kalangan penyokong PAS.Kelihatannya mereka lebih aktif.Bukan soal dasar-dasar kerajaan dalam melawan wabak Covid-19 ini saja tetapi juga mengenai isu kenyataan Majlis Raja-raja supaya sidang Parlimen diadakan secepat mungkin.Sememangnya penyokong PAS kelihatan lebih aktif berbanding Bersatu.Mungkin oleh kerana penyokong PAS lebih tegar, lebih ramai dan lebih berpengalaman.Sementara penyokong Umno yang sepatutnya turut membela kerajaan PN kelihatan pula sebahagiannya turut bergelagat seperti pembangkang.Saranan supaya diadakaan sidang Parlimen secepat mungkin menimbulkan keterujaan dalam kalangan peminat perkembangan politik di negara ini.Di pihak pembangkang, mereka mahu sidang Parlimen diadakan secepat mungkin.Sementara di pihak kerajaan PN, kelihatan nada mereka adalah hendak melengah-lengahkannya.Semuanya membawa kesan politik iaitu pihak pembangkang kelihatannya hendak menunjukkan bahawa kerajaan PN tidak cukup majoriti untuk terus memerintah.Sementara pihak kerajaan berusaha untuk menghalang dirinya tumbang.Maka berlakulah perang mulut melalui posting dalam media sosial antara penyokong kedua-dua pihak.Dalam keadaan begini, pemimpin DAP, Lim Kit Siang mencadangkan supaya diadakan moratorium politik untuk setahun supaya negara dapat menumpukan usaha melawan Covid-19.Maknanya tiada sebarang kerajaan baru selagi tidak ada sesiapa mempunyai majoriti kuat.Sentimen yang sama juga terserlah dalam cadangan Mahathir supaya diwujudkan pentadbiran seperti Majlis Gerakan Negara.Ia juga berbentuk moratorium politik untuk tumpukan perhatian negara kepada melawan Covid-19.Istilah Mageran itu kemudian diubah kepada Majlis Pemulihan Negara.Beberapa hari kemudian, kerajaan PN pun melancarkan Pelan Pemulihan Negara.Sementara Majlis Raja-Raja juga bersetuju supaya kerajaan sepatutnya berada dalam keadaan stabil.Anwar Ibrahim pula dalam ulasannya terhadap kenyataan Majlis Raja-Raja antara lain menekankan soal ketelusan dalam usaha kerajaan melawan Covid-19 supaya maklumat sebenar dapat diketahui rakyat dengan usaha mencari penyelesaian dilakukan secara inklusif, iaitu melibatkan semua pihak.Keadaan ini hanya boleh berlaku apabila Parlimen dapat bersidang semula.Antara perkara penting yang hendak diketahui adalah kedudukan sebenar wabak Covid-19 di negara ini.Serta semua perkara mengenai vaksin, daripada pembelian, pemerolehan dan penyampaiannya.Suasana sekarang ini berlaku apabila angka jangkitan Covid-19 naik mendadak dengan proses vaksinasi yang lambat.Rebutan orang ramai untuk mendapatkan suntikan AstraZeneca yang berakhir kemarahan rakyat.Kerajaan PN dilihat gagal mengatasinya walaupun darurat diisytiharkan.Maka masalah Covid-19 bukan lagi menjadi soal politik yang merupakan isu untuk digunakan oleh pembangkang.Ia sudah menjadi isu rakyat yang nyawa dan kehidupan mereka terancam.Lebih-lebih lagi dengan adanya varian baru Covid-19 seperti Alpha, Betta, Gamma, Delta dan Kappa.Keadaan ini juga menjadi suatu tekanan pada orang ramai apabila kesan dari PKP penuh menjejaskan pendapatan, dengan ramai yang terus tiada sumber kewangan.Bagi rakyat, tidak ada jalan lain.Mereka perlu bekerjasama dengan kerajaan untuk menjayakan Pelan Pemulihan Negara, patuhi PKP penuh dan SOP bukan kerana takut disaman tetapi dengan kesedaran terhadap virus Covid-19 dan varian-variannya, dapatkan vaksinasi dan sentiasa mengikuti perkembangan wabak ini supaya tidak ketinggalan maklumat.Ini kerana perkembangan baru sentiasa berlaku.Fakta mengenai wabak ini, serta dasar serta peraturan kerajaan cepat berubah.Dalam pada itu, orang ramai perlu meningkatkan kemahiran mengenal berita palsu untuk menolak dan tidak menularkannya.Akhir sekali tetapi penting ialah tidak terpengaruh dengan gerakan anti-vaksin.Kesedatan mengenai wabak ini penting.Dengan kesedaran ini, orang tidak akan mempertikaikan mengapa masjid tidak dibenarkan untuk digunakan.VIP dan selebriti juga tidak akan menggunakan pengaruh mereka untuk menutup pelanggaran SOP jika mereka mempunyai kesedaran.Seharusnya setelah setahun negara ini menghadapi wabak ini, kesedaran terhadapnya meningkat.Bagaimanapun dengan kenaikan mendadak angka jangkitan selepas Hari Raya Aidilfitri baru-baru ini, adalah dipercayai kesedaran ini turut berleluasa.Kini sebahagian orang ramai berasa lebih takut pada virus ini berbanding hanya bimbang disaman.Namun dalam menghadapi keadaan kritikal ini, rakyat perlu berfikiran positif.Iaitu memandang ke depan supaya negara dapat bangkit secepat mungkin.Keadaan negara sememangnya sudah terjejas dengan ancaman wabak ini belum selesai sejak setahun yang lepas.Apabila memandang ke belakang, ternyata banyak kesilapan yang dilakukan oleh negara ini, baik oleh kerajaan mahupun rakyat.Berbanding dengan negara-negara lain, Malaysia tidak mencapai kedudukan yang membanggakan dalam usaha melawan Covid-19.Itu belum dikira sudut ekonomi.Ada satu masa, orang ramai hidup seperti normal sedangkan wabak Covif-19 belum ditundukkan.Rupa-rupanya bagi mengatasi wabak ini tidak cukup dengan pematuhan SOP.Pada masa itu diserukan vaksin terbaik adalah pematuhan SOP.Tetapi realitinya, manusia terutama di Malaysia sukar untuk berdisiplin bagi mematuhi SOP.Walaupun seruan itu benar tetapi ia tidak realistik.Dorongan psikologi dan sosial membawa mereka melanggar SOP.Itu belum dikira dengan keperluan ekonomi.Seruan pada orang ramai dengan doa dan slogan seperti “Stay Safe” hanya enak diucapkan tetapi ia tidak bermakna jika sebarang tindakan praktikal dan realistik tidak dilakukan.Antara tindakannya adalah menguatkan semangat dan bersikap positif untuk menjalani hidup seharian dengan selamat.Jadi vaksin ini merupakan kaedah terbaik.Itupun ia tidak memberi perlindungan sepenuhnya.Ini kerana selepas adanya vaksin, pematuhan terhadap SOP perlu diteruskan.Dalam melaksanakan program imunisasi pula, ada rakyat yang tidak mengambil kira perkara ini dengan serius.Mereka tidak hadir janji temu yang ditetapkan.Apa yang berlaku biarlah menjadi pelajaran dan sempadan.Untuk menyalahkan sesiapapun hanya menambah sikap negatif pada seseorang.Betapa ramai orang sudah terkorban dan terjejas kerana Covid-19.Maka tumpuan adalah pada masa akan datang.Dalam keadaan PKP penuh pastinya banyak cabaran juga ketika seseorang berada di rumah.Maka perlu dipastikan keselesaan mental dan kesihatan fizikal.Tetapi keselesaan mental hanya dapat dicapai dengan kedudukan ekonomi rumah yang mencukupi.Iaitu sesuatu yang tidak dapat dinikmati oleh ramai orang yang pendapatannya terjejas akibat PKP penuh.Memang keadaan sedang sukar.Seperti sukarnya hidup bagi generasi-generasi manusia dahulu ketika menghadapi suasana bencana dan peperangan.Wabak Covid-19 adalah suatu bencana.Suatu nasib yang tidak baik bagi generasi yang menghadapi virus Covid-19 ini.Tetapi ia tetap perlu dihadapi dan hidup mesti diteruskan.Segala bencana pasti ada penghujungnya.Azam yang kuat untuk selamat bagi kelangsungan hidup adalah pegangan baik sementara menunggu bencana ini berlalu.Dengan menganggap bencana ini merupakan ujian, maka hasilnya akan menguatkan perwatakan seseorang apabila tempoh bencana ini berakhir.


32 dikompaun di Johor gara-gara main badminton

Gara-gara berkumpul dan bermain badminton di sebuah gelanggang badminton di Skudai dua hari lepas, 32 individu dikompaun kerana melanggar prosedur operasi standard (SOP) perintah kawalan pergerakan (PKP).Ketua Polis Johor Bahru Utara Rupiah Abd Wahid berkata kesemua mereka dikompaun terdiri daripada pemilik pusat sukan tersebut dan pemain badminton berusia 18 hingga 44 tahun.Beliau berkata serbuan di premis terletak di Batu 6, Jalan Skudai kira-kira 5.30 petang itu hasil daripada maklumat orang awam.“Pemilik premis dikenakan kompaun RM2,000 manakala mereka yang bermain badminton masing-masing dikenakan RM1,500 seorang kerana bermain badminton semasa tempoh PKP dan tidak menjaga penjarakan fizikal.“Kesalahan dilakukan di bawah Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) (Kawalan Pergerakan)(No.4)(Pindaan)(No.16) 2021,” katanya dalam kenyataan semalam.Beliau berkata kesemua individu terbabit dibebaskan tanpa syarat sebaik kompaun dikeluarkan dan mereka dikehendaki menjelaskan bayaran di pejabat kesihatan daerah Johor Bahru.


Duta AS baru lapor diri di Kuala Lumpur

Bekas penasihat politik di kedutaan Amerika Syarikat (AS) kembali ke Malaysia untuk menjadi duta menggantikan Kamala Shirin Lakhdhir.Brian McFeeters sebelum ini bertugas di kedutaan AS dari 2009 hingga 2011.“Sangat gembira dapat kembali ke Malaysia. Sepanjang masa saya di sini sepuluh tahun yang lalu, saya bertuah dapat bertemu dan bekerja dengan ramai rakyat Malaysia yang berbakat dan berdedikasi,” katanya dalam satu kenyataan dikeluarka kedutaan AS hari ini.“Matlamat keseluruhan kami ialah hubungan yang lebih erat dengan rakyat dan kerajaan Malaysia.“McFeeters yang dicalonkan semasa pentadbiran Donald Trump tahun lepas, fasih dalam Bahasa Malaysia dan Bahasa Indonesia.Beliau mempunyai pengetahuan luas tentang Asia Tenggara dan pernah bertugas di Jakarta dan Seoul.Sebelum ini beliau merupakan timbalan duta AS di Iraq.Beliau juga pernah menjadi timbalan ketua misi kedutaan AS di Indonesia dan penasihat politik di Seoul.


Malaysia dapatkan maklumat rasmi Arab Saudi mengenai kebenaran tunai umrah

Malaysia akan mendapatkan maklumat rasmi daripada kerajaan Arab Saudi berhubung kebenaran menunaikan umrah seperti yang dilaporkan, kata Menteri di Jabatan Perdana Menteri (Hal Ehwal Agama) Zulkifli Mohamad Al-Bakri.“Sebarang ketetapan mengenai kebenaran menunaikan ibadah itu perlu dibincangkan dengan teliti dengan kerajaan Arab Saudi terlebih dahulu,” katanya berhubung laporan Arab Saudi membenarkan semula ibadat umrah untuk sepanjang tahun secara berperingkat mulai 4 Okt ini selepas tujuh bulan ditangguhkan berikutan pandemik Covid-19.Dilaporkan, sebagai permulaan kira-kira 6,000 penduduk Arab Saudi dibenarkan menunaikan umrah setiap hari bermula 4 Okt, manakala jemaah dari luar negara pula dibenarkan berbuat demikian mulai 1 Nov dengan kapasiti dinaikkan sehingga 20,000 orang sehari.Ketika merasmikan Seminar Penipuan Umrah bersama Pengelola Umrah di Kompleks Islam Putrajaya di Putrajaya hari ini, Zulkifli berkata kerajaan Arab Saudi pasti akan mengehadkan jumlah jemaah umrah selain terdapat beberapa prosedur operasi standard (SOP) yang perlu dipatuhi.Beliau berkata pihaknya juga akan berbincang dengan Majlis Keselamatan Negara (MKN) dan Kementerian Kesihatan (KKM) tentang SOP yang perlu dilaksanakan sekiranya rakyat Malaysia dibenarkan menunaikan ibadat umrah.“Kami akan bincang dan lihat apa saranan MKN… kita tidak mahu ada kluster baru pula wujud,” katanya.Dalam ucapannya sebelum itu, Zulkifli berkata kerajaan mengiktiraf peranan dan sumbangan agensi pengelola umrah kerana melalui tadbir urus mereka yang cemerlang menyumbang kepada nama baik Malaysia yang seringkali disebut-sebut dan dicontohi di peringkat global.


Kumpulan hak asasi bantah kerajaan hantar pulang diplomat Bangladesh

Kumpulan hak asasi Lawyers for Liberty (LFL) menggesa supaya kerajaan membatalkan sebarang rancangan untuk menghantar pulang bekas pesuruhjaya tinggi Bangladesh susulan penahanannya awal minggu ini, mengatakan statusnya sebagai pelarian menghalangnya dihantar pulang tanpa mengambil kira mengapa dia ditahan.Ketua Koordinator LFL Zaid Malek turut berkata Mohammmed Khairuzzaman harus dibebaskan daripada tahanan dan seterusnya perlu diberikan perlindungan sebagai pelarian politik.“Kerajaan sepatutnya sedar bahawa Malaysia tertakluk dengan prinsip ‘non-refoulement’, iaitu prinsip utama undang-undang hak asasi yang melarang pemulangan individu ke negara yang mungkin menyebabkan mereka berdepan penyeksaan, layanan kejam dan hukuman tidak berperikemanusaan dan mencalarkan maruah atau bahaya kekal.“Sebagai pelarian politik, sudah pasti Khairuzzaman akan berdepan beberapa akibat yang buruk jika dihantar semula ke Bangladesh.”Khairuzzaman ditahan di rumahnya yang terletak di Ampang pada 9 Februari lalu dan dilaporkan akan dihantar pulang ke Bangladesh.Semalam, Menteri Dalam Negeri Hamzah Zainudin turut mengesahkan Khairuzzaman ditahan mengikut proses perundangan negara.“Jika ada permintaan dari negara asal yang kita rasa kebenarannya, kita akan lakukan (tangkapan) dan segala dilakukan mengikut prosedur,” katanya.Namun Zaid berkata “organisasi antarabangsa yang berkredibiliti” sudah merekodkan beberapa kejadian pembunuhan yang menyalahi undang-undang, kehilangan, penahanan tanpa bicara selain perbicaraan yang berakhir dengan hukuman mati sering berlaku di Bangladesh.“Tanpa mengira apakah alasan penahanannya yang mana menteri dalam negeri enggan dedahkan, status Khairuzzaman sebagai pelarian mesti mengecualikannya daripada dihantar pulang,” katanya.“Khairuzzaman mesti dibebaskan daripada penahanannya serta-merta dan berhak diberi perlindungan selayaknya sebagai pelarian politik.”


Apple tidak berhasrat keluarkan Twitter dari App Store, kata Elon Musk

Ketua Pegawai Eksekutif Apple Tim Cook tidak bercadang untuk mengeluarkan platform media sosial Twitter daripada App Store (kedai aplikasinya) walaupun terdapat laporan bahawa gergasi teknologi itu mengancam berbuat demikian sebelum ini, kata Ketua Pegawai Eksekutif Twitter Elon Musk.
“Perbualan yang baik. Antara lain, kami menyelesaikan salah faham tentang Twitter yang berpotensi dikeluarkan daripada App Store. Tim menjelaskan bahawa Apple tidak berhasrat untuk berbuat demikian,” kata Musk pada Rabu selepas menghadiri mesyuarat di ibu pejabat Apple, lapor Sputnik.
Pada Isnin, Musk mendakwa Apple mengancam untuk mengeluarkan Twitter daripada kedai aplikasinya, yang akan mengakibatkan platform itu tidak dapat diakses oleh sebahagian besar telefon bimbit.
Spekulasi mengenai isu itu didorong laporan bahawa eksekutif Apple Phil Schiller meninggalkan Twitter susulan pembaharuan yang dibuat Musk.
Musk memuktamadkan pemerolehan Twitter pada Oktober dan berikrar untuk meningkatkan kebebasan bersuara.
Syarikat itu turut mengembalikan semula banyak akaun yang disekat sebelum ini, termasuk akaun milik bekas presiden Donald Trump.
Musk berkata beliau akan mencipta telefon pintar baru jika Apple atau Google mengeluarkan Twitter daripada kedai aplikasi mereka.


PKPB sesuai untuk Kuala Lumpur, kata Annuar Musa

Pendekatan yang sesuai untuk Kuala Lumpur ketika ini bagi mendepani pandemik Covid-19 ialah perintah kawalan pergerakan bersyarat (PKPB), kata Menteri Wilayah Persekutuan Annuar Musa.Beliau berkata, dalam Mesyuarat Khas Majlis Keselamatan Negara (MKN) Covid-19 yang dipengerusikan Perdana Menteri Muhyiddin Yassin semalam, beberapa kerajaan negeri memohon agensi itu agar perintah kawalan pergerakan (PKP) dilaksanakan semula di negeri terbabit susulan peningkatan kes yang tinggi dan kebarangkalian bahawa ia akan terus meningkat.Annuar, yang merupakan ahli MKN Khas Covid-19, berkata agensi itu mengambil langkah untuk meneliti secara mendalam permohonan tersebut dengan mengambil kira kepentingan menyeimbangkan antara kehidupan dan nyawa rakyat.“Ia satu situasi yang cukup sukar. Saya sebagai ahli MKN Khas Covid-19 hampir setiap hari bermesyuarat dan mendengar nasihat pakar daripada agensi yang terlibat secara langsung atau kelompok profesional yang mengurus kesihatan sampailah kepada agamawan yang memberi nasihat dari pelbagai sudut bagaimana harus kita tangani Covid-19.“Jelas tidak ada formula tetap atau cara terbaik yang tertentu untuk mengurus Covid-19 kerana ia sangat unik. Setiap gelombang, setiap fasa kita terpaksa menggunakan kaedah yang berbeza,” katanya kepada media selepas Program Prihatin Rakyat Ramadan Putrajaya semalam.Pada majlis itu, seramai 400 golongan asnaf di Putrajaya menerima sumbangan wang tunai dan bakul makanan menerusi Program Prihatin Ramadan, yang antara lain, bertujuan membantu golongan kurang berkemampuan untuk turut merasai kemeriahan melakukan persiapan menyambut Aidilfitri.Program itu adalah kerjasama strategik antara kementerian Wilayah Persekutuan (KWP) melalui Perbadanan Putrajaya (PPj), Kumpulan Media Prima dan Yayasan Wilayah Persekutuan (YWP).KWP, PPj dengan kerjasama Yayasan Restu dan Nasyrul Quran turut menginfakkan sebanyak RM4,000 naskhah al-Quran al-Karim Mushaf Putrajaya.


Kos sara hidup tinggi jadi keutamaan pengundi Tambun

Tidak jauh dari pekan utama Tambun, kelihatan dua sahabat warga emas sibuk menjalankan perniagaan jual beli mercun dan bunga api di tepi jalan.
Thana dan Seng mengendalikan perniagaan itu sepanjang tahun tanpa mengira musim perayaan.
Menurut Thana, meskipun usianya makin meningkat dia perlu keluar bekerja untuk menyara keluarga kerana kos sara hidup yang disifatkannya sebagai terlalu menekan.
Sementara Seng pula menyuarakan kebimbangan terhadap kos sara hidup yang makin tidak menentu.
"Sekarang gaji lebih RM3000 pun susah hidup di Tambun. Kalau di KL, lagi ‘mati’. Macam mana nak makan?
"Tepung sudah naik harga, telur pun naik harga. Saya umur sudah 60 lebih pun 12 jam kerja. Tak kerja tak makan," katanya kepada MalaysiaNow sewaktu tinjauan ke daerah itu baru-baru ini.

Penduduk Tambun, Thana ketika ditemu bual di gerai jualan mercunnya.

Kebimbangan tentang kuasa beli dan cara memenuhi keperluan harian menjadi kebimbangan utama para pengundi di kawasan bandar Tambun.
Calon perdana menteri Pakatan Harapan (PH) Anwar Ibrahim disahkan akan bertanding di kerusi Parlimen Tambun pada Pilihan Raya Umum ke-15 (PRU15).
Beliau dijangka bertembung dengan tiga penjuru dengan penyandang dari Perikatan Nasional (PN) Ahmad Faizal Azumu dan calon Barisan Nasional (BN) yang masih belum diumumkan secara rasmi.
Bagaimanapun, rata-rata pengundi yang diwawancara enggan bercakap tentang politik.
Mereka hanya mahukan kerajaan yang boleh beri jaminan mengenai kelangsungan hidup yang lebih baik selain meringankan beban belanjawan harian.
Menurut Seng selain harga makanan yang tinggi, bakal pentadbir di Putrajaya juga perlu memikirkan kos tetap seperti bayaran perumahan, bil utiliti, telefon dan insurans yang menjadi penyumbang utama kepada perbelanjaan bulanan kebanyakan orang bekerja.
"Tak kisah siapa menang, ini mesti selesai dulu. Kita mahu (kerajaan) yang boleh bagi rakyat senang."
Sementara itu, seorang belia mesra disapa sebagai Zuleha baru mula bekerja selepas tamat pengajian universiti.
Dia mengakui tidak begitu cekap dengan selok belok politik semasa.
Bagaimanapun, kata Zuleha, dia tetap mempunyai pendirian tersendiri untuk menilai calon-calon yang bertanding.
"Saya akan tengok latar belakang agama calon. Mungkin dia seorang yang beragama tetapi apa pula ‘track record’ dia sebelum ini," katanya kepada MalaysiaNow.

Wanita muda Tambun, Zuleha baru sahaja memasuki alam pekerjaan selepas tamat pengajian di universiti.

Menurut Zuleha, penelitiannya juga akan memfokuskan kepada latar belakang ahli keluarga calon termasuk hubungan calon dengan orang setempat.
Katanya, meskipun calon itu boleh jadi
seorang Melayu-Islam tetapi pembuat keputusan melibatkan parti-parti yang tidak seiring dengan kriteria yang dia mahukan, mungkin calon tersebut akan ditolak.
Bagaimana kedudukan calon?
Dalam pada itu, seorang penganalisis politik dari Universiti Sains Malaysia (USM) Ahmad Atory Hussain berkata kedudukan ketiga-tiga calon dari PH, BN dan PN sudah boleh diramalkan melalui tinjauan yang dijalankan secara dalam talian.
Menurut Atory, keputusan Anwar untuk bertanding di Tambun dilihat sebagai selamat memandangkan pengundi Melayu sebanyak 60% dan bukan Melayu sebanyak 40%.
"Jadi dia boleh ramal dia boleh menang kerana undi Melayu berpecah kepada tiga parti seperti PRU14 lalu.
"Tetapi PRU15 belum tentu dia menang kerana PAS bersama Bersatu dan GTA melawan BN dan PH," katanya kepada MalaysiaNow.
Kembali kepada Thana dan Seng, mereka akur akan tanggungjawab untuk mengundi pada 19 November akan datang.
"Undi tetap undi. Rugi jika tak pergi mengundi."


6 termasuk bayi 6 bulan maut ditembak di California

Seorang bayi berusia enam bulan dan ibunya antara yang maut ditembak di California, lapor Agensi Anadolu.
Syerif Daerah Tulare Mike Boudreaux memberitahu akhbar Los Angeles Times bahawa kejadian berlaku kira-kira jam 3.30 pagi waktu tempatan di pusat bandar Goshen.
“Mangsa yang maut termasuk bayi, ibunya berusia 17 tahun dan seorang wanita tua.
“Ramai mangsa ditembak di kepala, termasuk bayi malang itu, kata Boudreaux.
Pihak berkuasa percaya ibu bayi berkenaan dan anaknya ditembak ketika cuba melarikan diri susulan penemuan mayat dalam parit di luar rumah mereka.
Sementara itu, mangsa seorang wanita tua ditembak ketika sedang tidur," kata Boudreaux.
Seorang lagi mangsa ditemukan masih hidup, tetapi disahkan meninggal dunia tidak lama kemudian akibat cedera parah.


Pejuang Gaza balas serangan, lancar roket sasar pesawat Israel

Pejuang Palestin melepaskan beberapa tembakan roket dari Gaza ke arah Israel, sebagai tindak balas terhadap serangan udara awal pagi tadi.Ia adalah situasi konflik terbesar sejak pertempuran yang meletus selama 11 hari tahun lalu.Pada Rabu, sebuah roket yang dilancarkan dari Gaza pada petang Rabu jatuh di sebuah taman di Sderot, sebuah bandar di selatan Israel.Ekoran itu, Israel membalas serangan menyasarkan Gaza pada tengah malam, kata saksi dan sumber keselamatan. Selepas serangan tengah malam semalam, pejuang Palestin kemudiannya membalas serangan dengan melancarkan sekurang-kurangnya empat roket dari Gaza.Israel berkata pesawatnya melancarkan serangan terhadap pos tentera dan beberapa terowong “mengandungi bahan kimia yang digunakan untuk membuat roket”.Sementara kumpulan Hamas yang menguasai Gaza berkata ia menembak roket ke arah pesawat Israel.Kejadian berbalas serangan itu berlaku selepas hampir sebulan rusuhan antara Israel dan wilayah Palestin di mana ia menyebabkan korban nyawa.Pertempuran turut tercetus di Masjid Al-Aqsa, Baitulmaqdis di mana ia juga dikenali penganut Yahudi sebagai Temple Mount.Sementara itu, polis Israel berkata puluhan perusuh membaling batu dan bom petrol dari kawasan masjid.“Sekumpulan perusuh menghalang jemaah Islam daripada memasuki kawasan masjid sehingga menyebabkan kerosakan di kawasan sekitarnya,” dakwa polis.Dalam pada itu, tujuh rakyat Palestin yang merupakan penduduk di kawasan timur Baitulmaqdis telah ditahan kerana disyaki mengambil bahagian dalam “insiden ganas” pada Rabu.


Pemimpin Amanah tidak puas hati karya seni dibeli Sultan Selangor, dakwa langgar adab Islam

Ahli Parlimen Amanah Mujahid Yusof Rawa dilihat tidak puas hati dengan gambaran terhadap beliau dan rakan sejawatannya di Dewan Rakyat serupa monyet dan katak dalam sebuah karya catan yang dibeli Sultan Selangor, mengatakan ia melanggar etika dan adab agama Islam.Bekas menteri hal ehwal agama itu berkata larangan mencemuh dan merendah-rendahkan sesuatu golongan termaktub dalam Al-Quran dan hadis.“Satira dalam apa jua bentuknya perlulah menghormati adab-adab seorang Muslim,” kata Mujahid, sehari selepas laporan berkenaan Sultan Sharafuddin Idris Shah yang tertarik dengan sebuah lukisan dan membelinya bagi hiasan bilik peribadi.Mujahid menyanggah apa yang disifatkannya sebagai sikap melabel secara pukalterhadap semua ahli Parlimen, mengatakan ia juga turut menjejaskan kemuliaan Dewan Rakyat.“Setiap ahli Parlimen mahupun para pelawat ditetapkan untuk tunduk hormat sebelum duduk di kerusi masing-masing sebagai memuliakan dewan.“Saya tidak fikir kita berbuat demikian ketika memasuki zoo atau kandang haiwan!” katanya.Semalam, akaun media sosial Istana Selangor menunjukkan Sultan Sharafuddin bergambar bersama catan lukisan yang memaparkan suasana kerusi Dewan Rakyat yang dipenuhi monyet dan katak di kedua-dua blok pembangkang dan kerajaan.“Sebuah hasil karya seni lukisan telah menarik perhatian Sultan Selangor.“Sebaik melihatnya, baginda berkenan untuk membeli karya lukisan itu dan menggantungnya di ‘private study room’ baginda,” tulis kapsyen hantaran tersebut di Instagram.Lukisan itu seakan sama atau disadur daripada sebuah karya seniman Britain, Banksy yang menggambarkan Parlimen Britain dipenuhi cimpanzi pada 2009.Karya Banksy tersebut dijual dengan nilai bidaan mencecah hampir £9.9 juta atau RM50 juta pada 2019.Rata-rata pengguna media sosial berkata lukisan itu memberi satu maksud yang “mendalam” bagi situasi politik negara, di samping mencerminkan kekecohan dan insiden memaki yang kerap berlaku ketika sidang Dewan Rakyat.Namun, Mujahid berkata media lebih suka menonjolkan berita sensasi mengenai ahli Parlimen yang bertikam lidah tetapi jarang melaporkan “idea-idea bernas dan perbahasan yang beradab”.Beliau berkata ahli Parlimen turut bersatu bagi mendapatkan sokongan majoriti dua pertigadalam banyak isu demi kepentingan rakyat termasuk Undi 18, Perjanjian Malaysia 1963, dan terbaru rang undang-undang (RUU) anti lompat parti.“Kami akur dengan titah Yang di-Pertuan Agong yang menasihati dengan tegas perlunya kestabilan politik,” katanya.“Saya tidak fikir beruk, kera dan monyet mahupun katak sendiri mampu melakukan demikian.”Walaupun mengakui ramai rakyat yang kecewa, namun beliau berkata orang ramai harus adil dan objektif seperti bertanya soalan yang lebih besar keada orang politik yang memainkan sentimen perkauman dan agama yang sempit.Beliau turut memetik budaya menjatuhkan sehingga mempermainkan mandat rakyat, fitnah-memfitnah serta tawar-menawar pangkat dan kedudukan untuk lompat parti, menyifatkannya lebih berbahaya kepada institusi politik negara dan kestabilannya.“Hormatilah pilihan majoriti para pengundi masing-masing kerana mereka tidak mahu disabitkan sebagai pengundi beruk dan kera!”


Rang undang-undang pinda Akta Kesihatan Mental dibentang kali pertama

Rang Undang-undang Kesihatan Mental (Pindaan) 2023 yang antara lain membolehkan pegawai intervensi krisis menangkap mana-mana orang yang cuba membunuh diri, dibentangkan untuk bacaan kali pertama di Dewan Rakyat hari ini.
Rang undang-undang bagi meminda Akta Kesihatan Mental 2001 (Akta 615) itu dibentangkan Menteri di Jabatan Perdana Menteri (Undang-undang dan Reformasi Institusi) Azalina Othman Said.
Menerusi rang undang-undang tersebut, pegawai intervensi krisis juga boleh menangkap mana-mana orang yang difikirkan mempunyai kecelaruan mental yang boleh berbahaya kepada dirinya atau kepada orang lain atau harta.
Selain itu, pegawai intervensi krisis boleh semasa menjalankan kuasa di bawah sub seksyen (2) untuk memecah buka mana-mana pintu atau tingkap luar atau dalam mana-mana premis dan masuk ke dalam, atau selainnya masuk secara paksa ke dalam premis dan mana-mana bahagian premis itu atau memindahkan secara paksa apa-apa halangan kepada laluan masuk itu.
Menurut rang undang-undang itu, pegawai berkenaan yang menangkap orang di bawah subseksyen (1) hendaklah dengan seberapa segera yang praktik, tetapi tidak lewat daripada 24 jam selepas penangkapan itu, membawa orang berkenaan kepada pegawai perubatan di hospital psikiatri kerajaan atau pengamal perubatan berdaftar di hospital psikiatri swasta yang diwartakan untuk pemeriksaan.
Pegawai intervensi krisis yang dinyatakan adalah seperti pegawai polis, pegawai jabatan kebajikan dan anggota Angkatan Pertahanan Awam Malaysia.
Pada masa yang sama Azalina turut membentangkan Rang Undang-undang Kanun Keseksaan (Pindaan) (No.2) 2023 dan Rang Undang-undang Kanun Tatacara Jenayah (Pindaan) (No.2) 2023 bacaan kali pertama.
Menurutnya, bacaan kedua bagi ketiga-tiga rang undang-undang itu akan dibuat pada mesyuarat akan datang.


Kumpulan pro-Ukraine sabotaj saluran paip Nord Stream, menurut laporan perisikan AS

Laporan perisikan yang disemak pegawai Amerika Syarikat (AS) mendapati kumpulan pro-Ukraine merupakan dalang serangan saluran paip gas Nord Stream, namun tiada bukti Kyiv terlibat, lapor New York Times.
Letupan bawah laut pada saluran paip antara Rusia dan Jerman berlaku di zon ekonomi eksklusif Sweden dan Denmark di Laut Baltik. Kedua-dua negara membuat kesimpulan letupan itu disengajakan, tetapi tidak menyatakan pihak mana yang bertanggungjawab.
Laporan New York Times pada Selasa memetik pegawai AS sebagai berkata tidak ada bukti presiden Volodymyr Zelensky atau pembantu tertingginya terlibat atau pelaku bertindak atas arahan mana-mana pegawai kerajaan Ukraine.
"Tanpa syak lagi, Ukraine sama sekali tidak terlibat dalam tindakan terhadap saluran paip itu," kata penasihat politik Zelenskiy, Mykhailo Podolyak dalam satu kenyataan.
"Ia sedikit pun tidak masuk akal."
AS dan Nato menggelar serangan pada 26 September itu sebagai "tindakan sabotaj", manakala Rusia menyalahkan Barat dan menggesa siasatan bebas. Kedua-duanya tidak memberikan bukti.
Reuters tidak dapat mengesahkan laporan itu secara bebas.
Di hadapan pertempuran, tentera Rusia terus menggempur Bakhmut dan kawasan berdekatan dalam usaha untuk memastikan kemenangan besar pertama mereka sejak lebih setengah tahun.
Zelensky berikrar untuk mempertahankan bandar timur Ukraine yang terkepung itu, mengulangi kenyataannya sekali lagi pada Selasa bahawa matlamat utamanya adalah untuk menuntut semula wilayah yang diduduki.
"Kami buat segala-galanya untuk bebaskan tanah air kami secepat mungkin, untuk menamatkan secepat mungkin cubaan menafikan kemerdekaan negara dan rakyat kami," kata Zelensky dalam ucapan video yang disampaikannya setiap malam sejak seranga Rusia pada 24 Februari tahun lepas.


Zahid tetapkan syarat tandatangan SD kepada calon Umno

Ahli Majlis Kerja Tertinggi (MKT) Umno Zahidi Zainul Abidin mengesahkan calon-calon Barisan Nasional (BN) pada Pilihan Raya Umum ke-15 (PRU15) perlu menandatangani satu akuan berkanun (SD), ketika beberapa nama besar dijangka tidak dicalonkan kerana tidak sehaluan dengan presiden parti, Ahmad Zahid Hamidi.
"Ya betul, kena tandatangan SD. Saya tak tahu SD itu mengenai apa. Kemungkinan menyokong Zahid Hamidi menjadi perdana menteri.
"Atau mungkin SD itu mahu mereka mengikut dan taat apa sahaja arahan beliau," katanya kepada MalaysiaNow.
Zahidi turut mengesahkan beliau tidak menerima jemputan ke majlis pengumuman calon BN di Pusat Dagangan Dunia (WTC) di Kuala Lumpur malam ini.
Penyandang kerusi Parlimen Padang Besar yang juga timbalan menteri komunikasi dan multimedia itu antara nama yang tidak akan dicalonkan pada PRU15 kali ini.
Nama lain termasuklah Menteri Komunikasi dan Multimedia Annuar Musa, Menteri Wilayah Persekutuan Shahidan Kassim dan Menteri Sains, Teknologi dan Inovasi Adham Baba.
Zahid dikatakan akan memancung nama-nama pimpinan Umno yang tidak sehaluan dengannya dalam usaha memperkukuhkan kedudukan dalam parti.
Tindakan itu dilihat bagi menghapuskan pengaruh “kluster menteri” yang berpihak kepada Perdana Menteri Ismail Sabri Yaakob.
Shahidan menutup bilik gerakan BN Arau selepas khabar angin tidak dicalonkan bertiup kencang.
Annuar pula memberi bayangan bertanding atas tiket parti lain untuk mempertahankan Ketereh.
Ismail, yang didesak mengadakan PRU15 pada tahun ini, mungkin menjadi perdana menteri paling singkat dalam sejarah sekiranya tidak menyambung penggalnya selepas ini.
Seorang ketua Umno Bahagian di Selangor mengesahkan calon-calon BN perlu menandatangani SD yang disediakan Zahid.
“Betul. Kena ‘cium kaki’ Zahid sekali, baru boleh jadi calon,” katanya sinis kepada MalaysiaNow dengan syarat tidak dinamakan.
Sebelum ini, MalaysiaNow melaporkan pergesaran berlaku antara kluster menteri yang diketuai Ismail dengan kluster mahkamah yang diketuai Zahid.


Keluarga Mustapha Harun harus berterima kasih perjuangan Usno diteruskan

Keluarga pengasas Usno Allahyarham Mustapha Harun seharusnya berterima kasih kepada pemimpin dan ahli baru parti kerana meneruskan semangat perjuangan tokoh politik itu sehingga ke hari ini.Ketua Umum Usno Pandikar Amin Mulia berkata apa yang dilakukan pemimpin dan ahli parti itu ketika ini ialah untuk mengingatkan rakyat Sabah mengenai perjuangan Mustapha dahulu dalam memperjuang kepentingan penduduk negeri itu.“Kami bukan mengaibkan… Kami tidak mengutuk… (sebaliknya) kami mengangkat (perjuangan Mustapha). Seharusnya keluarga Allahyarham berterima kasih kepada Usno kerana kami mengingatkan rakyat Sabah tentang perjuangan mereka dahulu.“Seharusnya keluarga Mustapha termasuk Amir Kahar mesti masuk dalam Usno,” katanya kepada pemberita selepas melancarkan manifesto parti itu yang merangkumi lima rundingan dan lapan tawaran baru di Kota Kinabalu hari ini.Beliau berkata demikian ketika diminta mengulas kenyataan anak lelaki Mustapha iaitu Amir Kahar yang meminta barisan kepimpinan Usno baru, terutama yang bertanding pada Pilihan Raya Negeri (PRN) Sabah kali ini, memohon maaf kerana menggunakan nama serta legasi ayahnya.Amir Kahar, yang bertanding sebagai calon bebas di Dewan Undangan Negeri (DUN) Banggi, berkata keluarganya tidak mahu gambar Mustapha digunakan demi kepentingan politik Usno.Mengulas lanjut, Pandikar Amin berkata gambar Mustapha adalah hak awam yang turut terdapat dalam arkib.Usno ditubuhkan pada 1961 oleh Tun Datu Mustapha, yang juga digelar “Bapa Kemerdekaan Sabah.”Pandikar Amin berkata Usno tidak menjalin sebarang kerjasama mahupun pakatan dengan PKR dalam PRN Sabah.Bekas Speaker Dewan Rakyat itu berkata demikian ketika disoal adakah benar PKR membuat rundingan dengan Usno untuk bertanding dan merosakkan undi Warisan sebagai “balasan balik” kerana PKR hanya diberikan tujuh kerusi pada pilihan raya tersebut.Katanya perkara itu tidak berlaku kerana Usno turut meletakkan calon di kawasan yang ditandingi PKR seperti DUN Tempasuk, Karambunai dan Darau.Seramai 47 calon Usno akan bertanding merebut kerusi DUN pada PRN kali ini.


Sorakan ekonomi boleh berubah tangisan jika Covid-19 kekal di paras tinggi

Sedang ekonomi negara mencatatkan angka sebenar yang baik, angka jangkitan harian Covid-19 pula melambung tinggi sejak sebulan lalu – pertama menerusi angka 1,000-an, kemudian 2,000-an, diikuti 3,000-an dan 4,000-an pada Jumaat (7 Mei) dan Sabtu (8 Mei). Ia kemudian kembali 3,000-an pada 9 Mei dengan 3,733 kes.Dari segi ekonomi, angka terbaru Jabatan Perangkaan Negara menunjukkan kadar pengangguran Mac menurun 0.1% kepada 4.7% dengan jumlah pengangguran merosot 24,400 orang kepada 753,200 orang, berbanding 777,500 pada Februari. Malahan, jumlah orang yang bekerja pada Mac naik 0.2% atau 34,300 orang menjadi 16.08 juta, berbanding 16.05 juta pada Februari.Sejak April 2020, jumlah orang bekerja merosot tetapi buat pertama kalinya setelah kemerostoan 11 bulan berturut-turut, jumlah mereka yang bekerja mencatatkan pertumbuhan positif sebanyak 0.6% (96,900 orang), menurut Ketua Statistik Dr Mohd Uzir Mahidin.Sementara itu, Perdana Menteri Muhyiddin Yassin yang mempengerusikan Majlis Pekerjaan Nasional (NEC) mengatakan seramai 150,597 pencari kerja telah berjaya memperoleh pekerjaan melalui 12 program yang dilaksanakan pada 23 April – melebihi unjuran kumulatif. Kerajaan, melalui NEC, mensasar mewujudkan 500,000 peluang pekerjaan untuk tahun ini.“Usaha kerajaan meningkatkan pelaburan berhasil mewujudkan 33,907 pekerjaan baru dan 76% berada dalam kategori mahir dan separuh mahir. Ini adalah sebahagian sasaran 160,000 pekerjaan baru dari komitmen pelaburan untuk 2021,” katanya dalam catatan Facebook pada 7 Mei.Satu lagi perangkaan positif ialah Malaysia dijangka dapat meraih pelaburan langsung asing (FDI) tahun ini yang melebihi RM164 bilion – jumlah FDI tahun lalu.Menurut Menteri Kanan merangkap Menteri Perdagangan Antarabangsa dan Industri Mohamed Azmin Ali, Malaysia telah berjaya menarik FDI berkualiti tinggi bernilai RM81.9 bilion dari 240 syarikat sejak April – termasuk pelaburan dalam teknologi, inovasi, teknologi hijau, kenderaan elektrik dan sektor teknologi kewangan.Ini bermakna purata FDI RM20.5 bilion sebulan yang memberikan unjuran konservatif RM246 bilion tahun ini, tidak termasuk pelaburan asing bernilai RM44 bilion yang kini dalam pelbagai peringkat penilaian, dan komitmen pelaburan yang diraih semasa misi pelaburan terbaru Azmin ke Arab Saudi dan Emiriah Arab Bersatu (UAE) dari akhir April hingga awal Mei.Menurut kementerian perdagangan antarabangsa dan industri (Miti), dari segi potensi pelaburan, syarikat-syarikat di Arab Saudi telah memberi komitmen pelaburan segera sejumlah RM200 juta di Malaysia. Pada masa sama, syarikat Arab Saudi juga telah memberi komitmen mendapatkan barang dan perkhidmatan Malaysia berjumlah RM833.5 juta, yang akan direalisasikan pada tahun-tahun mendatang.Begitu juga untuk UAE, Miti mengatakan syarikat-syarikat Emirat telah memberi komitmen segera melabur secara keseluruhan sejumlah RM2.16 bilion di Malaysia dan membeli barang-barang Malaysia berjumlah RM470 juta.Dan yang menarik ialah FDI yang diraih setakat ini tidak bersifat sepihak dalam erti kata hanya memberi tumpuan kepada Lembah Klang atau Semenanjung Malaysia. Syarikat SK Nexilis dari Korea Selatan, misalnya, bersetuju melipatganda pelaburan di Sabah dari RM2.3 bilion kepada RM4.24 bilion. Sementara pembekal komponen elektronik Jepun Taiyo Yu-den berhasrat melabur RM3.75 bilion mengembangkan operasinya di Sarawak.Satu lagi angka ekonomi positif ialah Indeks Pengurus Pembelian (PMI) Malaysia yang meningkat 53.9 pada April, pengembangan terkuat sejak Julai 2012 – menunjukkan peningkatan kukuh kesihatan sektor pembuatan, menurut IHS Markit.“Data April menunjukkan pengeluaran meningkat pertama kalinya dalam sembilan bulan – rentak pertumbuhan paling kuat sejak Jun 2020. Syarikat biasanya mendapati pertumbuhan baru ekoran permintaan pasaran meningkat yang menyebabkan peningkatan pesanan.“Jumlah pesanan baru juga kembali berkembang pada April, kenaikan pertama sejak September 2018. Rentak kenaikan itu kukuh, dan paling cepat dalam tujuh tahun, kerana pengeluar mendapati keyakinan pelanggan yang lebih kuat, terutama untuk produk baru. Tambahan pula, penjualan eksport baru meningkat pertama kalinya sejak November 2019, apabila permintaan di pasaran utama di seluruh Asia dan AS pulih,” katanya lagi.Akhir sekali, perdagangan, eksport dan import mencapai rekod tertinggi apabila semuanya menunjukkan kenaikan pada Mac 2021. Jumlah dagangan berkembang 25.6% kepada RM185.74 bilion berbanding Mac 2020. Eksport naik 31%, melepasi RM100 bilion iaitu RM104.95 bilion. Import bertambah 19.2% kepada RM80.79 bilion dan lebihan dagangan melonjak 96.1% kepada RM24.15 bilion. Perdagangan, eksport, import dan lebihan dagangan mencatatkan pertumbuhan dua digit selama dua bulan berturut-turut.Semua sorakan kepada angka positif hasil prestasi ekonomi yang baik boleh berubah menjadi tangisan jika jangkitan harian Covid-19 tidak dikawal.Angka yang harus dipantau adalah jangkitan harian tertinggi sepanjang masa sebanyak 5,728 dicatatkan pada 30 Januari. Jika angka ini ditembusi, ia bermakna  munculnya puncak barudalam jangkitan harian, bersamaan dengan permulaan gelombang keempat.Oleh itu, adalah sangat penting membatasi angka jangkitan pada 3,000-an, dan kemudian menurunkannya menjadi 1,000an dan akhirnya jangkitan harian tiga digit untuk kita menghela nafas lega, walaupun ia bukan bermakna berakhirnya masalah.Bagaimana ini dapat dicapai?Kuncinya terletak pada perincian keperluan untuk menyeimbangkan antara kehidupan dan penghidupan yang bukan terlalu mudah untuk dicapai.Beberapa hari kebelakangan ini, kita dapat melihat penguatkuasaan SOP yang lebih ketat seperti yang saya alami secara peribadi di tempat ATM untuk mengeluarkan wang tunai, apabila beberapa pegawai penguatkuasa memasuki juga, dan meminta semua orang menunjukkan aplikasi MySejahtera yang diimbas, atau dihentikan pegawai penguatkuasa hampir tengah malam untuk bertanya di mana destinasi saya semasa saya dalam perjalanan ke stesen pam untuk mengisi petrol.Juga, potensi perjalanan rentas negeri melalui Lebuhraya Persekutuan yang tidak disekat kini disekat melalui sekatan jalan oleh pihak polis.Kerajaan tidak perlu menunggu jangkitan harian mencecah 3,000-an untuk penguatkuasaan ketat ini, kerana ia seharusnya menjadi ciri utama penguatkuasaan selagi jangkitan harian belum mencapai tahap dua atau tiga digit, lebih-lebih lagi ketika jangkitan harian berada di paras 1,000-an.Dan tidak seperti di gerai burger di Kelantan yang didenda RM50,000, pegawai penguatkuasa yang saya temui di ATM sangat sopan dan tegas – sebilangan kecil yang tidak mengimbas aplikasi MySejahtera mereka diberi teguran lisan dan disuruh keluar untuk mengimbas aplikasi mereka, dengan butiran peribadi mereka diambil tanpa disaman.Ini adalah penguatkuasaan dengan hati, yang pastinya akan menawan banyak lagi hati, atau seperti yang dijelaskan oleh rakan saya di Emir Research, Jason Loh, penguatkuasaan empati atau prihatin dalam artikelnya, “Pegawai penguatkuasa, tolong tunjukkan empati”.Kerajaan juga mesti memperbaiki komunikasi kepada rakyat agar semua SOP dapat difahami dengan mudah dan tidak kelihatan bertentangan. Tetapi rakyat juga harus memahami ini adalah pertama kalinya pandemik seperti ini menimbulkan pilihan sukar antara penakatan ekonomi dengan kesihatan awam, lantas menerima perubahan dalam SOP yang diumumkan kerajaan setiap kali ia mendapat maklum balas baru.Masalah tidak akan berkurangan jika perubahan ini disindir dengan cemuhan pusingan U-turn kerana hakikatnya, formula kejayaan dalam perang melawan virus Covid adalah tanggungjawab peribadi dan sosial semua warga berhubung dengan  amalan asas kebersihan diri 3W dan mengelakkan 3C.Amalan 3W – mencuci (wash) tangan, memakai (wear) pelitup muka, dan memperhatikan amaran (warning) KKM mengenai berjabat tangan, etika batuk dan bersin yang baik, dapatkan rawatan jika simtomatik, membasmi kuman permukaan yang sering disentuh, dan tinggal di rumah. 3C pula terungkap dalam amalan mengelakkan tempat sesak (crowd), ruang terbatas (confine), dan perbualan rapat (close).Selain penguatkuasaan lebih ketat, apa yang perlu dilakukan kerajaan adalah memastikan khidmat jagaan kesihatan tidak terbeban agar jangkitan harian pada angka 5,000-an dapat ditangguhkan atau lebih baik lagi, dihapuskan.Apa yang perlu dilakukan rakyat pula menggarap sedalam-dalamnya ketibaan gelombang keempat akan membawa kepada situasi lebih dasyat yang impaknya akan menghambat semua pencapaian ekonomi, apatah lagi jumlah korban jiwa yang ditanggung. Lantaran itu, adalah terlalu amat penting untuk sentiasa mematuhi SOP yang ditetapkan oleh pihak berkuasa.Jamari Mohtar adalah pengarah media & komunikasi di Emir Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestnya mencerminkan


Katil ICU penuh, pengarah jabatan kesihatan rayu warga Sarawak duduk rumah

Pihak berkuasa kesihatan Sarawak hari ini berkata wad ICU di negeri itu sudah padat dipenuhi pesakit di samping turut menggesa warga Sarawak untuk berikan kerjasama dalam usaha membendung wabak dengan kekal duduk di rumah ketika jangkitan terus merekodkan peningkatan kes Covid-19.“Katil-katil di ICU tidak cukup atau dengan kata lain sudah dipenuhi pesakit di seluruh Sarawak,” kata pengarah jabatan kesihatan negeri itu, Dr Chin Zin Hing dalam sebuah kenyataan hari ini.“Para doktor sedang bertungkus-lumus setiap hari terpaksa memantau penggiliran dalam penggunaan alat bantuan kesihatan atau katil supaya pesakit yang datang kemudian boleh menggunakannya. Alat bantuan pernafasan juga tidak cukup ketika ketika ini.“Kita dalam krisis, jadi saya merayu bersungguh-sungguh supaya anda semua dapat memainkan peranan. Tolong duduk di rumah!”Chin turut berkata sekiranya jangkitan Covid-19 tidak dibendung, 10% hingga 20% kes terpaksa dibawa ke hospital dan 5% hingga 10% lagi perlu diletakkan di bawah pengawasan ICU.Katanya lagi, setakat ini, empat hospital utama di Sarawak hanya menempatkan 53 katil di ICU.“Ketika ini, di semua hospital utama di Sarawak sudah menempatkan 92 katil di wad ICU. Semua penuh!” katanya sambil menambah setiap katil akan digunakan sekurang-kurangnya dalam tempoh masa 10 hari.Menurut Jabatan Pengurusan Bencana Negeri Sarawak penempatan pesakit Covid-19 di wad ICU hospital-hospital negeri itu sudah mencecah 77% dengan 70 pesakit di 92 katil.“Hospital Sibu sedang merawat 35 pesakit Covid-19 di ICU dan Hospital Sarawak pula sedang merawat 11 pesakit di ICU.“Di Hospital Bintulu terdapat enam pesakit Covid-19 di ICU, lima di Hospital Miri, sembilan di Hospital Kapit dan empat di Hospital Sarikei,” kata JPBN dalam kenyataan hariannya.Sarawak turut merekodkan tiga lagi kluster hari ini menjadikan jumlah keseluruhan kluster aktif di Sarawak sebanyak 83.Ia turut mencatat 433 kes harian ini, 61.89% daripadanya dikesan di beberapa daerah di Miri, Kapit, Sibu, Kuching dan Belaga.Setakat ini, Sarawak telah mencatat 38,816 kes sejak pandemik Covid-19 diumumkan di Malaysia.


KPM kaji penyelesaian isu berkait guru warden asrama

Kementerian pendidikan (KPM) sedang meneliti isu berkaitan guru warden asrama dalam usaha menambah baik perjawatan itu termasuk keperluan menaikkan elaun, kata Menterinya Radzi Jidin.Beliau berkata kementerian sedar isu berkaitan guru warden asrama sudah berlarutan sekian lama“Kita tahu warden di luar sana tertanya-tanya apakah pendekatan yang akan diambil oleh kementerian dan seperti mana saya sebut sebelum ini bahawa kita melihat perkara ini secara menyeluruh, kita ingin selesaikan perkara ini buat selama-lamanya, namun begitu ada kekangan-kekangan tertentu yang sedang kita selesaikan.“Kita sedar warden ini antara cabaran mereka apabila dia jadi warden dia akan rugi maknanya dari segi elaun, baik dia tak perlu jadi warden. Ini perkara kita sedang usahakan,” katanya kepada media di Majlis Jalinan Mesra Aidilfitri dan Hari Terbuka KPM semalam.Terdahulu, ada pihak yang menggesa KPM untuk mengkaji elaun guru warden asrama yang didakwa terlalu rendah iaitu RM240 sebulan yang dilihat tidak setimpal kerana mereka terpaksa bertugas sehingga 24 jam sehari.“Ini perkara (elaun) kita sedang usahakan, maknanya kalau dia tidak jadi warden, elaun dia lagi bagus dari dia jadi warden, bila jadi warden elaun bukan sekadar sikit tetapi kena potong pula.“Jadi perkara ini perkara-perkara teknikal yang kita perlu bincang dengan agensi pusat dan kita sedang selesaikan, ini ambil sedikit masa. Tapi komitmen, kita sedar ada isunya dan kita sedang cuba selesaikan,” katanya.Mengenai Majlis Jalinan Mesra Aidilfitri dan Hari Terbuka KPM, Radzi berkata lebih 25,000 tetamu hadir di majlis itu.“Dalam konteks bulan Syawal kita mengambil pendekatan sedikit berbeza, daripada mengadakan hari rumah terbuka Aidilfitri, kita adakan program jalinan mesra ni bersama dengan Hari Terbuka KPM bertujuan memberi ruang seluas-luasnya kepada masyarakat untuk bersama-sama KPM untuk melihat apakah perkara-perkara yang ditawarkan oleh KPM dan juga untuk masyarakat bersama-sama sekiranya ada perkara-perkara yang ingin disampaikan kepada kepimpinan pendidikan di Malaysia,” katanya.


Dr Mahathir lega setelah disuntik vaksin Covid-19

Bekas perdana menteri Dr Mahathir Mohamad dan isteri Dr Siti Hasmah Mohamad Ali hari ini menerima suntikan vaksin Covid-19, Pfizer-BioNTech di Pusat Pemberian Vaksin Covid-19 Daerah Langkawi di Kompleks Sukan Langkawi.Dr Mahathir disuntik Penyelia Jururawat Klinik Kesihatan Kuah Rosmini Che Lah manakala Ketua Jururawat Klinik Kesihatan Kuah Siti Hamizah Masdar menyuntik Dr Siti Hasmah.Bercakap kepada pemberita selepas menerima suntikan vaksin itu, Dr Mahathir yang kini berusia 95 tahun berkata beliau tidak mengalami sebarang kesan sampingan selepas suntikan vaksin berkenaan.“Suntik vaksin ini tak rasa apa pun, sekejap saja cucuk (suntik) tak sampai satu minit. Tak rasa pening apa pun, saya harap semua rakyat Malaysia terima suntikan vaksin ini kerana kita perlu melawan wabak Covid-19. Vaksin ini dapat memberi perlindungan kepada kita,” katanya.Dr Mahathir yang juga ahli Parlimen Langkawi berkata rakyat negara ini tidak perlu meragui keberkesanan dan keselamatan vaksin itu kerana ia sudah disahkan selamat dan berkesan.“Saya dengar ada orang kurang yakin dan percaya bahawa suntikan vaksin ini akan menyebabkan penyakit lain, ia tidak benar sama sekali. Kalaulah ada kesan buruk daripada suntikan ini, di Amerika Syarikat sahaja sudah 20 juta orang yang disuntik.“Kita tak dengar cerita pun ada orang menghadapi masalah setelah disuntik, nak pengsan atau apa-apa termasuk orang tua juga mereka boleh disuntik dalam keadaan yang selesa.“Vaksin ini sudah ditapis dan berkesan. Saya percaya telah terlindung daripada Covid-19 selepas disuntik dengan vaksin ini, saya berasa lega boleh pergi ke mana-mana dengan selamat,” katanya.Dr Mahathir menyeru rakyat negara ini mendaftar segera untuk menerima vaksin Covid-19 kerana ia boleh membantu kerajaan mempercepatkan proses pemberian vaksin mengikut fasa sekali gus dapat membendung penularan wabak tersebut.Sementara itu, Pegawai Kesihatan Daerah Langkawi Dr Mansor Ismail berkata Dr Mahathir dan Dr Siti Hasmah telah mendapatkan pemeriksaan kesihatan daripada doktor peribadi masing-masing sebelum menerima suntikan vaksin tersebut.


Rakyat Indonesia belanja AS$10.7 bilion untuk rawatan luar negara, khususnya Malaysia

Rakyat Indonesia membelanjakan 165 trilion rupiah (AS$10.7 bilion atau kira-kira RM47.9 bilion) setahun untuk rawatan perubatan di luar negara, khususnya Malaysia, kata presiden Joko Widodo.
Presiden yang lebih dikenali sebagai Jokowi itu berkata hampir satu juta pesakit Indonesia mengunjungi Malaysia untuk mendapatkan rawatan manakala kira-kira 750,000 lagi ke Singapura dan negara lain seperti Jepun, Amerika Syarikat (AS) dan Jerman.
"Patutkah kita membiarkan ia berterusan seperti ini?" soalnya ketika berucap pada majlis perasmian hospital swasta baharu di Bandung, Jawa Barat.
Justeru, kerajaan akan menyokong sepenuhnya pembinaan lebih banyak hospital bertaraf antarabangsa bagi mengelakkan negara kehilangan sejumlah besar pertukaran asing, katanya.
Menurut kenyataan Pejabat Sekretariat Kabinet, Jokowi menggesa kementerian kesihatan dan pendidikan untuk menyelesaikan masalah kekurangan doktor pakar bagi menambah baik perkhidmatan kesihatan.
Peralatan perubatan mencukupi dan kemudahan fizikal yang sempurna menjadi faktor utama bagi menyediakan perkhidmatan yang lebih baik, katanya.


Zahid didakwa di mahkamah selepas enggan ikut permintaan Dr M, kata Ahmad Maslan

Setiausaha Agung Umno Ahmad Maslan mendakwa Dr Mahathir Mohamad meminta presiden parti, Ahmad Zahid Hamidi untuk membubarkan parti Melayu itu, atau berisiko didakwa dengan tuduhan rasuah.“Zahid dihadap ke mahkamah selepas Dr Mahathir meminta beliau untuk menguburkan Umno masuk ke dalam PPBM (Bersatu). Itu diakui sendiri oleh Dr Mahathir,” kata Ahmad dalam program Wacana Sinar yang dianjurkan tabloid Sinar Harian malam tadi.Bagaimanapun, Ahmad berkata Zahid menolak kemahuan Mahathir tersebut dan 10 hari kemudian beliau didakwa di mahkamah.“Siapa yang minat sejarah itu lihatlah dengan mata hati yang terbuka,” tambahnya.Pada 1 April lalu, Zahid mengakui beliau diminta untuk membubarkan Umno yang sudah berusia 75 tahun.“Kedegilan saya membubarkan Umno menyebabkan saya kini berdepan laluan yang amat sukar,” katanya dalam sebuah hantaran Facebook selepas perhimpunan agung Umno baru-baru ini.Zahid didakwa di mahkamah pada 19 Oktober 2018, beliau berdepan dengan lebih 40 pertuduhan salah guna kuasa, pecah amanah, dan pengubahan wang haram.Jika disabitkan kesalahan beliau bakal berdepan hukuman penjara tidak lebih 20 tahun dan denda tidak kurang lima kali ganda jumlah atau nilai suapan.Ahmad yang turut menghadapi pertuduhan rasuah bersama pimpinan kerajaan lain, berkata tindakan undang-undang terhadap mereka itu adalah sebuah pendakwaan bermotifkan politik.Beliau yang juga ahli Parlimen Pontian dan bekas timbalan menteri kewangan di bawah pentadbiran Najib Razak adalah antara 80 individu dan entiti yang dinamakan Suruhanjaya Pencegahan Rasuah Malaysia (SPRM) pada awal tahun lalu sebagai penerima dana 1MDB.Beliau berkata pihak berkuasa berlaku zalim apabila meminta penerima dana tersebut didenda 50 kali ganda jumlah amaun dana yang diterima mereka.“Ini adalah pendakwaan yang paling zalim dalam dunia,” katanya.


Uniknya budaya pilihan raya Malaysia

Penamaan calon sudah dilaksanakan dan sekarang Malaysia memasuki fasa kempen yang sampai ke kemuncaknya dengan pengundian dua minggu lagi.
Selepas itu, kerajaan baru ditubuhkan dengan lantikan para menteri.
Sepanjang minggu lalu, kepenatan para aktivis parti politik adalah berkaitan dengan senarai calon.
Ada yang gembira. Ada yang kecewa. Ada yang merajuk.
Bukan saja para aktivis, ahli dan penyokong parti tetapi orang ramai juga teruja dengan gelagat ahli-ahli politik.
Dengan adanya media sosial, kesedaran politik dirasakan bertambah merentas garis generasi.
Ada segolongan anak muda membangunkan laman sesawang untuk memberi maklumat mengenai calon-calon dari pelbagai parti yang akan bertanding.
Namun begitu, kehidupan seharian berjalan seperti biasa.
Suasana negara tenang seolah-olah pilihan raya bukan suatu perkara besar.
Menjelang Khamis lalu, suasana teruja bagi penentuan senarai calon-calon mulai Isnin lalu sudah reda.
Lebuh raya di seluruh Semenanjung kelihatan sibuk yang di antara penggunanya dipercayai adalah para bakal calon dan aktivis parti merentas negara untuk menguruskan hal-hal berkaitan penamaan calon yang diadakan pada hari Sabtu.
Jumaat adalah cuti hujung minggu bagi Johor, Kelantan dan Terengganu. Maka segala urusan perlu dilakukan pada hari Khamis.
Acara penamaan calon pilihan raya di negara ini adalah suatu peristiwa yang meriah.
Calon dan wakil calon berpakaian baju Melayu, seperti menyambut hari raya.
Mereka diiringi oleh para penyokong seperti pengantin.
Dengan bendera dan laungan suara penyokong yang adakalanya beserta paluan gendang.
Tahun ini menjadi lebih meriah kerana terdapat ramai calon bertanding dengan kawasan-kawasan menyaksikan pertembungan banyak penjuru, sekurang-kurangnya tiga penjuru.
Suasana meriah penamaan calon ini tidak berlaku di semua negara demokratik.
Di Britain, tempat mana asal sistem pilihan raya Malaysia, kemeriahan penamaan calon ini tidak berlaku.
Pernah satu masa lalu, ada cadangan supaya acara penamaan calon dilakukan secara ringkas seperti orang pergi menguruskan pendaftaran saja.
Pada masa itu, ada cadangan.
Juga dari Suruhanjaya Pilihan Raya (SPR) dan pihak-pihak berkuasa tempatan mencadangkan supaya pilihan raya tidaklah perlu menyaksikan penampalan poster dan pemasangan bendera.
Mereka mahu pilihan raya yang diadakan hendaklah seperti apa yang berlaku di negara-negara maju seperti Britain, Amerika Syarikat, Australia, Jepun dan negara-negara Eropah lainnya.
Tidakkah dengan adanya internet, maklumat kini lebih mudah disampaikan kepada para pengundi?
Tidakkah lebih menjimatkan kos jika tiada perlu poster dan bendera?
Para aktivis politik umumnya tidak dapat menerima cadangan itu.
Dalam satu wawancara di televisyen dengan peneraju SPR pada tahun 2000-an, saya juga mempersoalkan cadangan itu.
Saya berpendapat bahawa kemeriahan ini adalah perlu untuk mengajak rakyat bukan saja keluar mengundi tetapi juga menggalakkan mereka mengambil tahu dan menarik minat terhadap politik semasa.
Satu lagi perkara yang juga penting ialah soal budaya berpolitik.
Lain negara, lain budaya politiknya.
Perwatakan rakyat sesuatu negara juga tentulah berbeza dan cara melaksanakan proses pilihan raya biarlah menurut acuan nasional masing-masing.
Maka proses pilihan raya di negara ini mula berkembang sejak sebelum merdeka lagi iaitu pada tahun 1955.
Dari situlah bermulanya tradisi kemeriahan pilihan raya negara, daripada majlis penamaan calon, berkempen, pengundian dan pengumuman keputusan.
Malaya adalah antara negara baru pasca Perang Dunia Kedua paling awal yang diperkenalkan demokrasi dari segi pilihan raya oleh pentadbir kolonial British.
Sebelum ini, pihak British tidak pernah terfikir untuk memperkenalkan demokrasi di tanah-tanah jajahannya.
Pihak British hanya menganggap tanah jajahan sebagai sebuah lombong atau ladang bagi menghasilkan kekayaan untuk mereka.
Tetapi pilihan raya umum tahun 1955 diadakan ketika Malaya sedang berada dalam darurat, iaitu negara dalam keadaan perang.
Darurat bermula pada tahun 1948 dengan Parti Komunis Malaya (PKM) mengangkat senjata atas nama memperjuangkan kemerdekaan.
Maka cara mengalahkan PKM ialah dengan memberikan kemerdekaan kepada Malaya.
Tetapi untuk itu, penyerahan kuasa adalah kepada kerajaan pilihan rakyat.
Maka bagi mewujudkan kerajaan pilihan rakyat, pilihan raya umum perlu diadakan.
Untuk mengajak rakyat kekuar mengundi pada tahun 1955 bukan suatu perkara yang mudah.
Pihak komunis masih nenjadi ancaman keselamatan.
Komunikasi melalui radio masih terhad. Begitu juga hubungan pengangkutan darat.
Bagaimanakah rakyat hendak mengenali calon dan parti politik yang bertanding?
Maka caranya ialah dengan poster dan bendera.
Tetapi parti politik dan calon juga tidak nempunyai dana.
MCA yang disokong ahlu-ahli perniagaan mempunyai sumber kewangan. Melalui MCA, mereka salurkan dana kepada Umno.
Maka perhimpunan awam (public rally) diadakan oleh parti yang bertanding bukan saja untuk menyampaikan maklumat dan hujah tetapi juga menimbulkan kemeriahan.
Dengan itu, ia dapat menarik minat orang ramai untuk mengundi.
Tetapi kemeriahan ini pula bergantung pada calon-calon yang bertanding.
Jika calon menang tanpa bertanding, maka tiadalah kemeriahan.
Jika calon-calon sama-sama hebat, barulah ada keseronokan.
Tetapi dari segi sejarahnya, pilihan raya 1955 dan 1959 menjadi asas pembentukan budaya unik pilihan raya negara.
Bagaimanapun, budaya pilihan raya negara diubah selepas Peristiwa 13 Mei 1969 bagi mengelak rusuhan.
Perhimpunan politik diharamkan dengan digantikan ceramah kecil-kecilan.
Perhimpunan depan Bangunan Sultan Abdul Samad untuk melihat keputusan pilihan raya ditiadakan.
Perarakan kemenangan dilarang.
Tetapi perbezaan dalam PRU tahun 1974 ialah penggunaan besar-besaran poster, kain rentang dan bendera oleh Barisan Nasional (BN).
Kempen didominasi oleh BN yang menggunakan akhbar-akhbar dengan pengedaran manifesto dicetak cantik.
Walaupun radio dan televisyen menyiarkan kempen berbentuk kenegaraan dan bukan kepartian, tetapi kesemuanya membawa mesej BN.
Tidak ada keadilan untuk pembangkang.
Kemeriahan itu adalah sebelah pihak.
Parti utama pembangkang iaitu PAS dan Gerakan sudah menyertai BN.
Apabila diadakan penamaan calon, BN menang 47 kerusi tanpa bertanding.
BN terlalu dominan sehinggakan tidak ada kemeriahan dalam kempen.
Dari utara hingga ke selatan, poster, kain rentang dan bendera hanyalah berwarna biru milik BN.
Maka dalam menghadapi PRU kali ini, keadaan sudah berubah.
Poster dan bendera yang berkibar berwarna-warna.
Ada merah, biru tua dan biru gelap.
BN sudah tidak lagi dominan sejak Pilihan Raya Umum ke-14 (PRU14).
Ada dua gabungan lain, Perikatan Nasional (PN) dan Pakatan Harapan (PH) yang mencabarnya.
Bukan saja semua kawasan ada pertandingan tapi parti-parti kecil lain seperti Pejuang, Parti Sosialis Malaysia, Parti Rakyat Malaysia dan calon-calon bebas turut bertanding.
Adanya media sosial menambah lagi kemeriahan. Ia memperkayakan lagi budaya pilihan raya negara.
Semasa PRU14 dahulu, ia dirasakan sebagai pilihan raya paling meriah dalam sejarah.
Tetapi kali inu, ia pula dianggap oleh Presiden Umno Ahmad Zahid Hamidi sebagai "ibu segala pilihan raya" (mother of elections) untuk menggambarkan keadaan sengitnya pertandingan di samping peri pentingnya BN menang.
Bagi penentang-penentangnya, PN dan PH, mereka pula berasa betapa pentingnya BN dikalahkan.
Namun begitu, pilihan raya bukan segalanya bagi negara.
Kedudukan negara adalah dalam keadaan yang tidak menentu.
Bukan saja terhadap negara ini sebenarnya, tetapi seluruh dunia.
Rakyat akan menyaksikan kerajaan baru nanti, tidak kiralah siapa yang menang, akan menghadapinya.
Kesan daripada pandemik Covid-19 terhadap negara belum benar-benar dapat diatasi.
Sementara ekonomi negara dan dunia pada masa depan akan memburuk dengan diramalkan berlaku kemelesetan hingga tahun 2024.
Persaingan antara Barat dengan Rusia-China juga akan memburuk dengan memberi kesan terhadap ekonomi global termasuk Malaysia.
Hakikatnya ialah negara dan rakyat memerlukan kerajaan yang cekap bagi menghadapi cabaran-cabaran ini.


Ali Biju berdepan cabaran unik dalam PRN Sarawak

Ahli Bersatu Ali Biju berdepan beberapa rangkaian cabaran unik dalam Pilihan Raya Negeri (PRN) Sarawak akan datang: sama ada berkempen atau tidak, dengan siapa beliau akan berkempen, dan bagaimana untuk meyakinkan pengundi supaya tidak mengundinya.Ali, penyandang kerusi Krian, pada mulanya berhasrat untuk mempertahankan kerusinya itu sebagai calon bebas susulan keputusan Bersatu untuk tidak meletakkan calon pada 18 Disember bagi menghormati Gabungan Parti Sarawak (GPS) yang mentadbir kerajaan Sarawak.Bagaimanapun, ia menimbulkan rasa tidak senang dalam GPS yang menuduh Bersatu melanggar janjinya untuk tidak meletakkan calon pada PRN kali ini.Ali kemudiannya mengumumkan beliau menarik diri daripada perebutan kerusi tersebut selain berjanji akan menyokong penuh calon GPS di Krian.Namun setelah menyerahkan pencalonannya pada 6 Disember lalu, langkah menarik diri tidaklah semudah yang disangka.“Namanya kekal di atas kertas kerana calon tidak dibenarkan menarik diri,” kata Pengerusi Suruhanjaya Pilihan Raya (SPR) Abdul Ghani Salleh kepada MalaysiaNow, memetik Peraturan 9 Peraturan-Peraturan (Penjalanan Pilihan Raya) 1981.“Tarikh akhir untuk penarikan diri tamat pada 10 pagi pada hari penamaan calon.”Ali memenangi kerusi Krian atas tiket PKR pada 2011 dan 2016, beliau berhasrat mempertahankannya dengan menentang Friday Belik dari GPS, Danny Kuan (PBK) dan Musa Dinggat dari Parti Sarawak Bersatu (PSB).Namun, beliau menarik semula keputusannya itu berikutan nasihat presiden Bersatu Muhyiddin Yassin, yang berkata pada 27 November bahawa parti itu tidak bertanding pada PRN Sarawak kerana menghormati kehendak kepimpinan GPS.Muhyiddin turut berkata Bersatu memilih untuk tidak menyertainya kerana percaya GPS mempunyai keupayaan untuk menang dan GPS juga turut menyokong kerajaan persekutuan pimpinan Perikatan Nasional semasa beliau menjadi perdana menteri.Pada sebuah media, Ali juga turut berkata penarikan dirinya adalah satu langkah strategik, dan beliau berharap tindakan beliau itu akan turut dibalas GPS dengan cara yang sama pada pilihan raya umum (PRU) akan datang.“Kemenangan GPS juga adalah kemenangan saya. Kalau GPS menang, saya menang,” katanya.Namun tidak semua orang di kawasannya itu dilihat bersetuju.Bercakap kepada MalaysiaNow, ketua masyarakat atau penghulu Anyum Anak Kinyeh berkata Ali adalah seorang yang bertanggungjawab.“Apabila anda minta apa-apa daripada Ali – sama ada untuk baiki jalan atau baiki lampu jalan – beliau akan cuba selesaikan.”Pada pendapat Anyum, Ali harus terus berkempen walaupun tidak lagi berhasrat untuk bertanding – mungkin bersama calon GPS sebagai tanda solidariti.Ketua masyarakat Batang Kabo Latan Ambau bersetuju.“Selain kempen bersama, saya rasa wajar Ali menghantar surat rasmi kepada SPR,” katanya.“Sama ada SPR akan terima surat itu atau tidak bukan isunya. Yang paling penting ialah isyarat, menunjukkan keikhlasannya.”Beliau juga bersetuju bahawa GPS harus membalas isyarat dari Ali dengan membantunya berkempen pada PRU akan datang.“Kita harus kekal bersama dan bekerjasama untuk kepentingan terbaik rakyat Sarawak.”Calon lain dari Bersatu yang akan bertanding di PRN Sarawak ialah Siki Balarik (Belaha), Ricky Enteri (Bawang Assan) dan Ismawi Muhammad (Muara Tuang).Siki ialah ketua Bersatu Hulu Rajang manakala Ricky ialah aktivis Pemuda Bersatu dari Bawang Assan.Sementara Ismawi adalah ketua Bersatu Kota Samarahan.


Elon Musk sahkan pelancaran kapal angkasa Starship

Pelancaran kapal angkasa Starship oleh syarikat SpaceX milik Elon Musk dijadualkan pada Isnin, 17 April, lapor Sputnik.
"Esok, pelancaran percubaan," kata Musk di Twitter pada Ahad.
SpaceX dalam ciapan di Twitter pada Ahad berkata tetingkap pelancaran 150 minit untuk Starship akan dibuka pada 8 pagi waktu Amerika Syarikat pada Isnin.
Musk memberitahu pengikut Twitter pada Ahad bahawa beliau bagaimanapun tidak mengharapkan kejayaan pelancaran SpaceX Starship dengan mengaitkannya dengan sejarah roket N1 Soviet, yang mempunyai reka bentuk roket yang sangat mengagumkan tetapi tidak pernah sampai ke orbit.
Pentadbiran Penerbangan Persekutuan Amerika Syarikat (FAA) pada Jumaat berkata ia memberi kelulusan kepada SpaceX untuk menjalankan ujian penerbangan pertama roket Starship dan Super Heavy bersepadu sepenuhnya yang sedang dibangunkan untuk membawa manusia ke Marikh.
FAA berkata lesen itu sah selama lima tahun.
FAA juga menyiarkan pelan operasi semasanya pada Jumaat dengan menyatakan Starship akan dilancarkan pada 17 April dari tapak pelancaran SpaceX di Boca Chica, Texas serta tarikh alternatif dari 18 hingga 21 April.
SpaceX membangunkan Starship kenderaan pelancar berat boleh guna semula sepenuhnya, yang dibangunkan untuk membawa anak kapal dan kargo ke orbit Bumi, Bulan, Marikh dan melewatinya.


Trump beri bayangan tanding jawatan presiden AS sekali lagi

Bekas presiden Amerika Syarikat (AS) Donald Trump sekali lagi memberi bayangan bahawa beliau bercadang untuk bertanding semula jawatan presiden pada 2024.
"Saya selalu melakukan apa-apa perkara dua kali. Saya menang dua kali dan akan melakukan lebih baik pada kali kedua serta mendapat berjuta-juta undi berbanding pada 2016 dan memperoleh lebih banyak undi berbanding mana-mana presiden dalam sejarah negara kita setakat ini," kata Trump pada Persidangan Tindakan Politik Konservatif (CPAC) di Dallas, Texas pada Sabtu, sambil menambah "kini kita mungkin perlu melakukannya sekali lagi".
Bercakap mengenai pilihan raya pertengahan penggal pada November akan datang, Trump berkata Republikan perlu membuat janji menerusi kempen mereka bahawa ia akan "menutup sempadan, menghentikan gelombang jenayah, mengatasi kadar inflasi dan membuat pentadbiran Biden bertanggungjawab bagi segala", lapor Sputnik.
Bulan lalu, Trump memberitahu New York Magazine bahawa beliau yakin boleh memenangi pilihan raya presiden 2024 jika memilih untuk bertanding semula.
Trump berkata beliau sudah membuat keputusan dan akan membuat pengumuman sebelum atau selepas pilihan raya pertengahan penggal pada November.
Menurut The Washington Post, Trump mungkin mengumumkan keputusannya untuk bertanding seawal September, memandangkan pengumuman awal boleh membantu parti Republikan menguasai Dewan Perwakilan AS dan Dewan Negara.
Undian semasa Presiden AS Joe Biden telah jatuh ke paras terendah di tengah-tengah inflasi yang melambung tinggi, harga bahan api semakin meningkat, kadar jenayah yang tinggi, dasar imigresen yang liberal, serta dasar luar yang agresif.


Setiausaha agung DAP pula gesa penyokong sokong BN

Anthony Loke menjadi pemimpin paling kanan DAP menyeru penyokong supaya menyokong calon Barisan Nasional (BN) pada enam Pilihan Raya Negeri (PRN) akan datang.
Setiausaha agung DAP itu berkata, adalah satu tindakan logik bagi ahli mana-mana parti komponen dalam kerajaan campuran yang terdiri daripada BN dan Pakatan Harapan (PH) untuk menyokong satu sama lain.
“Apabila kita bekerjasama sudah tentu rakan-rakan komponen dalam sesuatu gabungan itu akan menyokong satu sama lain.
“Sama juga pemimpin PH masa berkempen pada PRN nanti juga akan meminta penyokong-penyokong kita menyokong calon Barisan Nasional, di kawasan (kerusi) PH tidak bertanding,” katanya pada sidang media di lobi Parlimen, di Kuala Lumpur hari ini.
Sebelum ini, Ahmad Maslan dari Umno menggesa ahli partinya supaya menyokong calon DAP dalam PRN demi mengukuhkan "kerajaan perpaduan".
Ini diikuti oleh Setiausaha Publisiti Kebangsaan DAP Teo Nie Ching yang menggesa ahli partinya menyokong calon Umno.
PRN tahun ini akan diadakan berlatar belakangkan penggabungan DAP dan Umno, dua parti yang menuduh antara satu sama lain cuba meniupkan sentimen perkauman.
Walaupun penganalisis menjangkakan DAP akan mengekalkan penguasaan di kerusi tradisinya dengan pengundi Cina terbesar, Umno akan menyokong dengan harapan untuk memulihkan semula imej parti itu susulan kekalahan besar dalam pilihan raya umum tahun lepas.
Umno hilang sebahagian besar kubu kuatnya kepada Perikatan Nasional (PN) yang dipimpin oleh Muhyiddin Yassin, dalam tsunami politik Melayu yang menolak parti Melayu tertua itu.


Pilihan raya dalam masa terdekat tidak sesuai, kata KP Kesihatan

Kementerian Kesihatan (KKM) hari ini menyarankan agar tidak mengadakan sebarang pilihan raya buat masa ini, kata Ketua Pengarah Kesihatan Dr Noor Hisham Abdullah.Bagaimanapun, beliau berkata sekiranya pilihan raya itu tidak dapat dielakkan, berdasarkan Perlembagaan Persekutuan, mereka akan mengadakan perbincangan dengan Suruhanjaya Pilihan Raya (SPR) untuk meneliti kaedah berbeza untuk melaksanakan pilihan raya.“(Pertama) tidak boleh rentas sempadan, tiada rentas daerah dan tidak boleh balik kampung untuk pilihan raya. Kedua, tidak dibenarkan perhimpunan dan ketiga, tiada lawatan rumah ke rumah. Jadi ini adalah tiga isu utama yang kami perlu bincangkan dengan SPR sama ada kita boleh laksanakan undi pos dan sebagainya. Kami akan terus berbincang dengan SPR untuk memperbaiki keadaan.“Kami hanya boleh memberi cadangan. Jika ia tidak dapat dielakkan, pilihan raya perlu dilakukan, di bawah Perlembagaan, maka kita perlu meneliti SOP (prosedur operasi standard) bagaimana kita boleh menjalankan pilihan raya dan meminimumkan jangkitan.“Walaupun SOP itu ada, tetapi apa yang lebih penting adalah pematuhan SOP. Saya rasa kita sudah melihat dan mempelajari dari Sabah (pilihan raya). Kita harap kita tidak perlu ulangi konsekuens daripada pilihan raya ini di negeri lain,” katanya pada sidang media mengenai perkembangan harian Covid-19 di Putrajaya hari ini.Sementara itu, Noor Hisham juga turut menasihatkan badan bukan kerajaan (NGO) yang merancang untuk membantu mereka yang terjejas dengan pandemik Covid-19, berbuat demikian di bawah kelolaan KKM.Beliau berkata ini akan memastikan semua peserta akan diberi latihan asas seperti kawalan jangkitan serta penyelarasan dari segi lokasi yang hendak dituju dan apa yang perlu dilakukan, justeru kedua-dua pihak saling melengkapi.


Antara mudarat kecil dan mudarat besar

Presiden Bersatu Muhyiddin Yassin minggu lalu mencadangkan agar parti-parti yang menentang Barisan Nasional (BN) agar mengadakan “electoral pact” atau persefahaman pilihan raya pada Pilihan Raya Umum ke-15 (PRU15) bagi mengelakkan undi mereka berpecah.Selain itu menurut Muhyiddin, ini bertujuan mengelakkan “golongan kleptokrat” yang dipimpin oleh Najib Razak dan Presiden Umno Ahmad Zahid Hamidi kembali berkuasa.Cadangan Muhyiddin itu dipandang sinis oleh sesetengah pihak terutamanya yang menganggap Bersatu sebagai sebuah parti pengkhianat yang menyebabkan kerajaan Pakatan Harapan (PH) yang mendapat rakyat pada PRU14 tumbang akibat Langkah Sheraton.“Pengkhianatan” itu tidak boleh dimaafkan kerana Bersatu mungkin akan melakukannya sekali lagi sekiranya PH mengadakan sebarang bentuk kerjasama dengan mereka.Mari kita imbas kembali sepanjang 22 bulan PH berkuasa.Tidak dapat dinafikan terdapat banyak perubahan dan reformasi yang dilakukan untuk “membaiki” negara selepas “dikerjakan” oleh Najib ketika zaman pemerintahannya.Cukai barang dan perkhidmatan (GST) dimansuhkan yang sedikit sebanyak melegakan rakyat. Selain itu kerajaan juga tidak mencampuri urusan kehakiman dan ini dibuktikan apabila bekas perdana menteri, timbalan perdana menteri dan menteri diheret ke mahkamah atas jenayah rasuah dan salah guna kuasa.Bagi rakyat biasa, kesan yang dapat dirasakan sehingga ke hari ini minyak RON95 kekal di paras RM2.05.Bayangkanlah jika harga RON95 diapungkan, sudah tentu ia akan melebihi RM4.00 seperti mana RON97.Akan tetapi, semua kebaikan yang dilakukan “terbenam” akibat satu perkara. Desakan secara konsisten agar Dr Mahathir Mohamad menyerahkan kuasa kepada Presiden PKR Anwar Ibrahim.Sejak awal lagi kerajaan PH di tampuk kuasa, sudah kedengaran “suara-suara sumbang” dari PKR dan DAP agar Mahathir meletakkan jawatan.Pada ketika itu belum pun beberapa lama BN ditumbangkan dan kerja-kerja untuk membangun semula negara giat dijalankan.Suara-suara sumbang dari PKR dan DAP itu bukan sahaja menimbulkan keresahan dalam kalangan orang-orang Melayu yang baru sahaja membiasakan diri hidup dalam negara yang tidak dipimpin Umno, akan tetapi menyebabkan penjawat awam mula kurang memberikan kerjasama dan mengamalkan sikap “tunggu dan lihat”.Ini kerana jika benar Dr Mahathir akan menyerahkan kuasa kepada Anwar, penjawat awam merasakan tidak perlu bersungguh-sungguh untuk memberikan kerjasama kepada kerajaan kerana apabila perdana menteri baru mengambil alih, semua keutamaan kerajaan akan berubah.Bagi orang-orang Melayu pula, mereka belum bersedia untuk mempunyai seorang perdana menteri dari sebuah parti yang berbilang kaum.Maklumlah, mereka hidup begitu lama dalam “propaganda” ketuanan Melayu yang dijaja Umno sejak 1957 dan sudah tentu sukar untuk menerima keadaan ini.Ini adalah antara sebab mengapa terjadinya Langkah Sheraton.Dan kalau kita mahu berbahas mengenai perkara ini dengan panjang lebar, tidak kelihatan manfaat yang dapat diberikan kepada negara. Semua pihak akan merasakan merekalah yang benar.Semuanya sudah menjadi sejarah.Kembali semual ke hari ini. Pilihan Raya Negeri (PRN) Melaka dan Johor sudah membuktikan, pertembungan sesama Perikatan Nasional (PN) dan PH memberikan laba yang besar kepada BN.Ini menyebabkan BN menguasai Melaka dan Johor dengan majoriti dua pertiga. Data daripada kedua-dua PRN ini yang dikaji oleh penganalisis-penganalisis politik menunjukkan sekiranya berlakunya kerjasama antara PN dan PH, BN berada dalam bahaya.Pilihan di tangan PN dan PH, sama ada mahu membuang ego dan bekerjasama menghalang BN atau mahu melihat golongan kleptokrat kembali berkuasa.Perdana Menteri Ismail Sabri Yaakob hanya mampu bertahan sehinggalah Parlimen dibubarkan.Sebaik sahaja Parlimen bubar, kuasa berada di tangan Zahid yang merupakan presiden Umno dan pengerusi BN.Sekiranya tiada sebarang bentuk kerjasama dalam kalangan parti-parti pembangkang, rakyat Malaysia sudah boleh bersedia untuk melihat golongan kleptokrat kembali ke tampuk kuasa.Kamarul Khairy adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sarawak tertinggi dalam kes baru Covid-19 hari ini

Sarawak mencatat kes harian tertinggi dalam jumlah keseluruhan kes baru Covid-19 sebanyak 1,317 kes.Angka tersebut menjadikan jumlah keseluruhan kes jangkitan dalam negara meningkat kepada 362,173.Negara juga mencatat sebanyak 1,052 kes sembuh menjadikan jumlah keseluruhan kes sembuh meningkat kepada 345,005.Sarawak mencatat 351 kes, disusuli Selangor (303), Wilayah Persekutuan Kuala Lumpur (116) dan Pulau Pinang (112).Hanya Putrajaya (9) dan Perlis (2) sahaja yang mencatatkan kes satu digit.Sementara Labuan tidak mencatat sebarang kes.Kes aktif dengan kebolehjangkitan pula kini berjumlah 15,835.Daripada jumlah itu 188 pesakit ditempatkan di Unit Rawatan Rapi termasuk 84 orang memerlukan bantuan alat pernafasan.Malaysia turut mencatat 4 lagi korban akibat Covid-19, menjadikan jumlah mangsa yang maut meningkat kepada 1,333 orang.


Sarawak kembali catat kes harian tertinggi

Sarawak hari ini mencatat kes harian tertinggi dalam kes keseluruhan sebanyak 1,854 kes hari ini.Angka kes baru itu menjadikan kes keseluruhan penularan dalam negara berjumlah 357,607.Sarawak mencatat 555 kes disusuli Selangor (403), Pulau Pinang (176), dan Sabah (139).Sementara itu, hanya Wilayah Persekutuan Labuan (3) dan Putrajaya (1) yang mencatatkan kes satu digit.Perlis pula tidak mencatatkan sebarang kes hari ini.Negara juga mencatat sebanyak 1,247 kes sembuh menjadikan jumlah keseluruhan kes sembuh meningkat kepada 341,489.Kes aktif dengan kebolehjangkitan pula kini berjumlah 14,805.Daripada jumlah itu 169 pesakit ditempatkan di Unit Rawatan Rapi termasuk 79 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,313 orang.


Hajiji angkat sumpah ketua menteri Sabah ke-16

Pengerusi Bersatu Sabah Hajiji Noor hari ini mengangkat sumpah jawatan sebagai ketua menteri Sabah yang baru di hadapan Yang di-Pertua Negeri Juhar Mahiruddin.Istiadat angkat sumpah ketua menteri itu berlangsung di Istana Negeri, sebentar tadi.Ahli Dewan Undangan Negeri (Adun) Sulaman itu diangkat sebagai ketua menteri ke-16 untuk menerajui pentadbiran negeri Sabah.Hajiji, 65, yang lengkap berpakaian baju Melayu hitam diiringi isterinya Julia Salag.Selepas membaca ikrar angkat sumpah jawatan di hadapan Juhar, Hajiji kemudian menandatangani dokumen rasmi pelantikannya sebagai ketua menteri.Ia disaksikan oleh Setiausaha Kerajaan Negeri Sabah Safar Untong.Hajiji akan dibantu tiga timbalan ketua menteri iaitu Pengerusi Barisan Nasional (BN) Sabah Bung Moktar Radin, Presiden Star Jeffrey Kitingan dan Naib Presiden PBS Joachim Gunsalam.Pada Sabtu, Suruhanjaya Pilihan Raya (SPR) mengumumkan GRS yang menggabungkan Perikatan Nasional (PN), BN dan PBS memperoleh majoriti mudah pada Pilihan Raya Negeri (PRN) Sabtu lalu sekaligus membentuk kerajaan negeri yang baru.GRS yang dianggotai PN memenangi 17 kerusi, BN 14 kerusi dan PBS 7 kerusi.Sementara Warisan Plus yang dianggotai Warisan mendapat 23 kerusi, DAP 6, PKR, 2 dan Upko 1.


1,290 kes baru Covid-19, 878 pulih, 4 lagi kematian dilaporkan

Sebanyak 1,290 kes jangkitan baru Covid-19 dikesan hari ini termasuk lima jangkitan import menjadikan angka keseluruhan penularan dalam negara berjumlah 51,680.Seramai 878 pesakit yang sebelum ini dirawat di hospital di seluruh negara dibenarkan pulang selepas pulih sepenuhnya, menjadikan jumlah keseluruhan sebanyak 38,132 orang atau 73.8%.Kementerian Kesihatan dalam satu kenyataan hari ini berkata jumlah kes aktif dengan kebolehjangkitan Covid-19 pula adalah 13,222 kes.Daripada jumlah itu seramai 110 pesakit di tempatkan di Unit Rawatan Rapi termasuk 37 memerlukan bantuan alat pernafasan.“Dukacita dimaklumkan terdapat pertambahan empat kes kematian berkaitan Covid-19, menjadikan jumlah kumulatif di Malaysia adalah sebanyak 326 kes,” kata kenyataan itu.Dua negeri dilaporkan mencatatkan kes tertinggi pada hari ini adalah Sabah sebanyak 660 kes dan Selangor berjumlah 407 kes.Terdapat empat kluster baru turut dilaporkan menjadikan jumlah kluster aktif yang dipantau adalah sebanyak 165 kluster.Kluster baru itu membabitkan Kluster Kapas BJ di daerah Hulu Langat di Selangor dan Kluster Prestij melibatkan pekerja-pekerja di sebuah syarikat pembersihan di daerah Lembah Pantai dan Titiwangsa di Wilayah Persekutuan Kuala Lumpur.Dua lagi kluster yang dikesan merupakan Kluster Bah Bercham di daerah Kinta, Perak dan Kluster Kiambang dilaporkan berlaku di daerah Mersing, Kota Tinggi dan Johor Bahru.


Tiada alasan naikkan harga ais, kata PM

Syarikat pengeluar ais tidak mempunyai alasan kukuh untuk menaikkan harga di pasaran, kata Perdana Menteri Ismail Sabri Yaakob.Mengulas laporan mengenai peningkatan harga sebungkus ais sebanyak RM0.50 bermula hari ini, Ismail berkata kenaikan tidak sepatutnya berlaku memandangkan kerajaan masih mengekalkan tarif air dan elektrik ketika ini.“Harga ais tidak sepatutnya naik kerana kerajaan beri kemudahan bekalan air dan elektrik pada harga murah, tiada kenaikan,” katanya  kepada pemberita selepas membuat tinjauan harga barangan keperluan di MyFarm Outlet Kasih hari ini.Membanding alasan kenaikan harga roti yang berpunca daripada peningkatan harga gandum, Ismail berkata: “Negara kita tidak tanam gandum, kita import gandum. Jadi ia beri kesan pada harga roti.”Berikutan rungutan pelbagai pihak, Ismail mahu kementerian perdagangan dalam negeri dan hal ehwal pengguna (KPDNHEP) menjalankan kajian terperinci berhubung faktor kos pengeluaran.“Kita (kerajaan) mahu maklumat bagi harga kos di setiap rantaian bekalan.“Kerajaan tidak mahu rakyat terbeban dengan peningkatan harga barangan keperluan disebabkan faktor kos pengeluaran,” katanya.


SPRM sahkan Muhyiddin didakwa esok

Ketua Pesuruhjaya Suruhanjaya Pencegahan Rasuah Malaysia (SPRM) Azam Baki, mengesahkan bahawa Muhyiddin Yassin akan didakwa esok.
Bercakap kepada Bernama, Azam berkata ketika ini bekas perdana menteri berkenaan masih lagi sedang diambil keterangan, selepas pengerusi Perikatan Nasional itu tiba di Ibu Pejabat SPRM di Putrajaya, pada 11.15 pagi tadi.
Semalam, Ahli Parlimen Pagoh berkenaan menafikan dakwaan beliau ditahan SPRM ketika bermain golf di sebuah padang golf di Selangor, seperti dilaporkan beberapa portal media.
SPRM sebelum ini telah membekukan akaun parti Bersatu, dan beberapa individu termasuk bekas ketua penerangan parti itu Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad, didakwa di mahkamah berkaitan projek Program Jana Ekonomi Pemerkasaan Kontraktor Bumiputera Berwibawa (JanaWibawa).
Perkembangan siasatan kes berkenaan mendapat liputan ramai pengamal media tempatan dan asing, selain penyokong Muhyiddin yang berkumpul di luar bangunan SPRM sejak 7 pagi tadi.


Keputusan permohonan Rosmah singkir Sri Ram 30 Ogos

Mahkamah Tinggi Kuala Lumpur hari ini menetapkan 30 Ogos ini untuk memutuskan permohonan baru Rosmah Mansor untuk menggugurkan Gopal Sri Ram sebagai timbalan pendakwa raya kanan dalam kes rasuah membabitkan projek hibrid solar bernilai RM1.25 bilion yang dihadapinya.
Hakim Ahmad Kamal Md Shahid menetapkan tarikh itu selepas mendengar hujah peguam Rosmah iaitu Akberdin Abdul Kader dan Jagjit Singh serta peguam kanan persekutuan Shamsul Bolhassan dan Sri Ram, yang mewakili dirinya sendiri.
Hakim itu berkata beliau akan memberikan keputusan itu melalui emel.
Terdahulu, Shamsul yang mewakili Jabatan Peguam Negara (AGC), membantah permohonan semakan kehakiman Rosmah bagi memulakan cabaran perundangan berhubung perkara itu atas alasan ia adalah penyalahgunaan proses mahkamah.
“Pemohon cuba campur tangan dalam prosiding jenayah dengan mengemukakan cabaran di mahkamah sivil.
Sri Ram pula berhujah permohonan Rosmah hari ini adalah umpama “meminta mahkamah menyemak semula keputusan mahkamah lain” selepas Mahkamah Persekutuan memutuskan bahawa pelantikan beliau adalah sah.
Isteri bekas Perdana Menteri Najib Razak itu pernah memfailkan permohonan serupa di Mahkamah Tinggi Jenayah Kuala Lumpur.
Bagaimanapun, permohonan itu telah ditolak dan keputusan tersebut dikekalkan oleh Mahkamah Rayuan serta Mahkamah Persekutuan.
Pada prosiding hari ini, Akberdin berhujah bahawa anak guamn beliau hendaklah dibenarkan memulakan cabaran perundangan itu serta mendakwa mereka mempunyai kes yang boleh dihujah dan Rosmah juga "terjejas teruk" susulan pelantikan Sri Ram sebagai pendakwa raya ad hoc dalam perbicaraan kes rasuahnya.
Rosmah, 70, memfailkan permohonan itu pada 24 Jun lepas di Mahkamah Tinggi (Rayuan dan Kuasa-Kuasa Khas) menamakan peguam negara, pendakwa raya, kerajaan Malaysia dan Sri Ram sebagai responden.
Menerusi permohonan terbarunya, Rosmah memohon satu deklarasi bahawa pelantikan Sri Ram sebagai timbalan pendakwa raya kanan melalui tiga surat pelantikan (fiat) bertarikh 8 Julai 2020, 11 Mei dan 21 Mei 2021, adalah tidak sah.
Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 November 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.
Rosmah berdepan pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor sebagai upah membantu syarikat itu mendapatkan projek bernilai RM1.25 bilion bagi menyalurkan tenaga hibrid solar kepada 369 sekolah di kawasan luar bandar Sarawak.


DUN Negeri Sembilan bubar hujung Jun, kata MB

Dewan Undangan Negeri (DUN) Negeri Sembilan akan dibubarkan pada hujung Jun ini bagi memberi laluan kepada Pilihan Raya Negeri (PRN), kata Menteri Besar Aminuddin Harun.
Beliau berkata perkara itu telah dimaklumkan kepada Yang Dipertuan Besar Negeri Sembilan Tuanku Muhriz Tuanku Munawir.
Aminuddin yang juga Ahli Dewan Undangan Negeri (Adun) Sikamat berkata keputusan itu dibincangkan dalam mesyuarat yang diadakan bersama menteri besar serta ketua menteri bagi negeri Selangor, Pulau Pinang, Kelantan, Kedah dan Terengganu.
"Kita sudah membuat keputusan pembubaran DUN itu nanti tidak sama hari dan tarikh tetapi dalam bulan yang sama dengan negeri yang lain.
"Ada (negeri) yang mungkin (bubar) awal iaitu hujung bulan ini, awal bulan Jun dan ada juga bubar hujung bulan Jun dan awal Julai. Kita akan ambil hujung bulan Jun, insya-Allah, mungkin 1 Julai itu hari terakhir,” katanya kepada pemberita selepas melancarkan nama baharu bagi Jalan Sikamat kepada Jalan Dato’ Syeikh Mohd Murtadza di Seremban hari ini.
Pada Pilihan Raya Umum ke-14 (PRU14), Pakatan Harapan (PH) memenangi 20 daripada keseluruhan 36 kerusi Dewan Undangan Negeri (DUN) manakala baki dimenangi BN.
Pada majlis hari ini Aminuddin berkata nama Allahyarham Syeikh Mohd Murtadza Syeikh Ahmad merupakan bekas Mufti negeri ini dan merupakan tokoh ulama yang dihormati dan disanjungi kerana sumbangannya dalam bidang agama dan masyarakat.
Katanya Jalan Syeikh Mohd Murtadza itu melibatkan 7.9 kilometer dari Jalan Pantai, Seremban sehingga Persimpangan Kem Askar Sikamat.
"Tujuan penukaran nama jalan ini bagi memperingati dan memberikan penghormatan kepada keluarga serta pengorbanan Allahyarham dalam memajukan syiar Islam di negeri ini," katanya.


Kerajaan Perak pertimbang adakan pertemuan dengan 59 Adun

Kerajaan negeri Perak sedia mempertimbangkan cadangan pihak pembangkang supaya pertemuan antara 59 Ahli Dewan Undangan Negeri (Adun) diadakan, bagi menggantikan sidang Dewan Undangan Negeri (DUN) yang tidak boleh dilaksanakan semasa tempoh darurat.Menteri Besar Saarani Mohamad berkata, barisan pentadbiran kerajaan negeri boleh memberikan taklimat kepada kesemua Adun mengenai perancangan yang telah dan sedang kerajaan negeri lakukan ketika ini, antaranya berkaitan status kewangan dan perbelanjaan serta hasil pungutan cukai.“Bagaimanapun, pertemuan antara Adun tidak perlu dibahaskan dalam Persidangan DUN, hanya adakan taklimat biasa kita boleh buat di hotel (Hotel Casuarina) atau di Dewan Bankuet.“Pertemuan itu nanti tidak perlu menggunakan Speaker, kerana tidak mahu ia disalah erti atau diputar belit oleh mana-mana pihak, seolah-olah kita mengadakan sidang DUN secara haram,” katanya.Beliau berkata demikian kepada pemberita selepas sesi cabutan kerja undi Jabatan Kerja Raya Perak yang turut dihadiri Exco Infrastruktur, Tenaga, Air dan Pengangkutan Awam Zolkafly Harun di Bangunan Perak Darul Ridzuan hari ini.Saarani berkata dengan adanya pertemuan itu nanti, kesemua Adun boleh memberikan maklum balas dan pandangan mengenai kerajaan negeri dan seterusnya pentadbiran kerajaan negeri akan dapat memperbaiki prestasi.Semalam, Pengerusi Parti Amanah Negara (Amanah) Perak Asmuni Awi mencadangkan persidangan di antara Adun di negeri ini diadakan, menggantikan sidang DUN yang tidak boleh dilaksanakan dalam tempoh darurat.Asmuni berkata, persidangan yang dicadangkan itu sama sidang DUN namun tidak mengguna pakai aturan rasmi sidang DUN seperti penggunaan cokmar dan cadangan itu dilihat sebagai pilihan yang boleh difikirkan, bagi memastikan perbincangan mengenai masalah rakyat dapat diteruskan walaupun dalam tempoh darurat.


Kes harian menurun ke paras 24,200, 59 lagi korban

24,241 kes baru Covid-19 direkodkan hari ini menjadikan jumlah keseluruhan sebanyak 3,951,678 kes.Sebanyak 26,615 pesakit turut dilaporkan sembuh, menjadikan jumlah keseluruhan kes sembuh sebanyak 3,623,068.Ketika ini, 294,366 kes aktif direkodkan, dengan 284,592 atau 96.7% daripadanya sedang menjalani kuarantin kendiri.Dalam pada itu,  1,791  (0.6%) kes kini berada di pusat kuarantin sementara 7,600 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 383 kes dan 222 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.7% dengan kes Covid-19 merangkumi 43.2% daripadanya.59 korban akibat wabak itu turut dilaporkan, termasuk 13 kes kematian sebelum tiba ke hospital.Ketika ini, kes keseluruhan kematian adalah sebanyak 34,244 orang.


Kereta sewa jadi sasaran baru penyeludupan dadah?

Yusree dan rakannya, Jue dikejutkan dengan satu panggilan telefon memberitahu sebuah kereta sewa jenis sedan miliknya sudah dijumpai di sebuah lot parkir bawah bangunan komersial di Sungai Buloh, Selangor pada April tahun ini.
Katanya, dia sudah menjejaki dan mencari kereta itu sejak Februari tahu lalu apabila disewakan kepada seorang lelaki warganegara asing selama setengah hari.
Selepas membuat hebahan di media sosial, mereka berdua berjaya menemukan kenderaan itu.
Bagaimanapun, keadaan kereta itu disifatkannya sebagai sangat mencurigakan.
"Kereta itu sangat kotor, berdebu dan ditampal ‘tinted’ gelap tanpa pengetahuan saya.
"Saya dan rakan menyerahkan kereta itu kepada penyewa di lapangan terbang dengan wang pendahuluan sebanyak RM100," katanya kepada MalaysiaNow sambil menambah kedua-dua mereka bersetuju memanggil polis sebelum membuka kenderaan tersebut.
Ini katanya, kerana bagi memastikan kereta itu benar-benar bersih daripada sebarang unsur jenayah.
Menurut Yusree lagi, kenderaan sewa harian dan bulanan sudah menjadi sasaran utama segelintir pihak yang membuat kerja penyeludupan dadah, memandangkan ianya tidak memegang sebarang rekod peribadi pelaku dan harga sewaan yang mampu dibayar.
Sebelum ini, beberapa siri tangkapan pihak polis terhadap sindiket dadah dan pengedaran bahan terlarang di sekitar Lembah Klang turut mendapati trend yang sama dengan menggunakan kenderaan sewa sebagai alat membawa barang-barang tersebut.
Sementara itu, seorang pemilik dan pengusaha perniagaan kereta sewa di Kuala Terengganu mahu dikenali sebagai Man Buang juga berdepan masalah yang sama seperti Yusree.
Lebih malang lagi, kenderaan jenis SUV Toyota Innova yang disewakan kepada seorang lelaki warga tempatan itu adalah untuk tempoh satu hari.
Selepas dua hari, kereta itu masih belum dipulangkan dan usaha menghubungi penyewanya tidak berjaya.
Sehingga lebih empat bulan, dia dihubungi oleh seorang peguam memberitahu kereta itu berada di sebuah ibu pejabat polis negeri bersama beberapa barang rampasan lain kerana penyewa tersebut diberkas polis kerana memiliki dadah jenis syabu berada dalam kenderaan tersebut.
Dia juga merupakan peguam yang mewakili individu berkenaan.
Dia difahamkan, kenderaannya yang disita ketika tangkapan akan disimpan oleh pihak polis sebagai barang sitaan kerana disyaki dimiliki atau digunakan untuk menjalankan kerja yang menyalahi undang-undang.
Bagaimanapun, dia boleh menuntut kembali kenderaan itu dengan memfailkan permohonan tuntutan di mahkamah.
Selepas empat kali proses naik turun mahkamah, dia berjaya mendapatkan kembali kenderaan tersebut.
"Kereta pinjam pada November tahun lepas, peguam hubungi saya pada bulan puasa tempoh hari. Kereta berada sebuah balai polis di Kuala Lumpur.
"Saya perlu ke sana untuk urusan mahkamah. Lelaki itu kini berada dalam penjara sementara menunggu sebutan kes seterusnya," katanya kepada MalaysiaNow.
Sejak kejadian itu, Man Buang hanya menerima pelanggan yang terdiri daripada keluarga, pasangan suami isteri warga tempatan dan mereka yang boleh meninggalkan salinan kad pengenalan diri sebelum menyerahkan kereta sewa.
Dia juga mengenakan bayaran pendahuluan yang semakin tinggi bagi mengelakkan sesuatu yang tidak diingini berulang kembali.
"Kalau nak berhenti terus (perniagaan kereta sewa) tidak boleh. Ini cara saya cari makan.
"Lagipun ramai pelanggan tetap akan mencari saya setiap kali melancong ke Terengganu."
Terbiar di ruang parkir kediaman
Pada perkembangan sama, Yusree dan Jue memberitahu, banyak kenderaan sewa milik rakan-rakannya dijumpai terbiar di dalam kawasan parkir di bawah kediaman apartmen dan kondominium tanpa dimaklumkan kepada pemiliknya.
Kenderaan tersebut dibiarkan sehingga ada pihak yang mengambil kesempatan seperti mencuri tayar dan aksesori yang terdapat pada kenderaan tersebut.
Kenderaan-kenderaan itu dipercayai ditinggalkan dan dibiarkan selepas "kerja-kerja" mereka selesai.
"Cara nak jumpa senang, buat sahaja hantaran di Facebook. Dalam beberapa hari akan ada yang hubungi beritahu lokasi kenderaan.
"Isu ini perlu diawasi oleh pengusaha kenderaan sewa sendiri. Jangan sesuka hati menerima pelanggan.
"Tapi sukar juga untuk tahu kerana manusia tidak boleh menghukum pada luaran sahaja. Boleh jadi dia baik tapi pada masa sama dia juga tekan dadah," katanya.
Sementara itu, seorang pengurus fasiliti di sebuah apartmen di Cyberjaya l, Selangor mengiyakan situasi tersebut.
Katanya, pihak pengurusan mempunyai rekod pendaftaran kenderaan semua pemilik dan penyewa rumah kerana kad akses parkir berdaftar atas nombor pendaftaran kenderaan masing-masing.
"Tetapi kereta yang terbiar di parkir tiada di dalam sistem rekod kad akses.
“Ini bermakna, sama ada ianya kereta pelawat atau kenderaan luar yang dibiarkan di sini.
"Kenderaan pelawat akan pergi dalam tempoh beberapa jam. Paling lama satu malam sahaja," katanya kepada MalaysiaNow dengan syarat tidak dinamakan.
Katanya, kenderaan yang berada di ruang parkir melebih tiga bulan akan dikunci tayar selain notis denda ditampal sekiranya pemilik mahu mengambilnya semula.


Kerajaan jemput wakil pembangkang sertai Majlis Pemulihan Negara

Kerajaan menjemput ahli-ahli politik pembangkang termasuk golongan profesional berpengaruh untuk menyertai Majlis Pemulihan Negara (MPN) yang baru ditubuhkan bagi memandu negara keluar daripada krisis Covid-19.“Selaras dengan pendekatan Pelan Pemulihan Negara (PPN) yang berlandaskan prinsip kolaborasi, inklusif dan whole-of-nation, MPN bersetuju untuk menjemput wakil-wakil dari parti-parti pembangkang iaitu Pakatan Harapan, Warisan and Pejuang, sebagai ahli MPN,” kata Menteri Kewangan Tengku Zafrul Aziz dalam satu kenyataan selepas mesyuarat pertama MPN yang dipengerusikan Perdana Menteri Muhyiddin Yassin hari ini.Zafrul berkata MPN juga bersetuju menjemput wakil kerajaan negeri Sabah dan Sarawak termasuk beberapa individu yang mewakili pelbagai profesion.Antaranya ialah bekas menteri kewangan, Nor Mohamed Yakcop, bekas pengarah urusan Khazanah Nasional Azman Mokhtar dan ahli perniagaan Tony Fernandes.Selain itu yang turut dijemput menyertai MPN ialah penasihat Star Media Group Wong Chun Wai, Presiden PKS Malaysia Michael Kang, bekas ketua pengarah pelajaran Habibah Abdul Rahim, pakar kanak-kanak Dr Hartini Zainuddin, pakar psikiatri Dr Sivakumar Thurairajasingam dan pakar penyakit berjangkit Dr Adeeba Kamarulzaman.“MPN juga mengalu-alukan kesediaan dan penglibatan pakar-pakar dari pelbagai industri, sektor swasta dan pertubuhan bukan kerajaan (NGO), serta pakar-pakar ekonomi, sosial dan kesihatan yang bersetuju untuk berkongsi kepakaran dan pengalaman masing-masing,” kata Zafrul.MPN yang pertama kali dicadangkan oleh bekas perdana menteri Dr Mahathir Mohamad, diumumkan penubuhannya oleh Putrajaya pada 16 Julai.Zafrul berkata pada ketika itu Kabinet turut bersetuju untuk membentangkan cadangan tentang majlis itu semasa sidang khas Dewan Rakyat pada 26 Julai.